text:
Jinghpaw mungdaw Nawnglut Ginra e ahkun hkanse hta hkawm ai KIO magam gun mali gaw Myen hpyendap a November 28 ya shani rim hkrum ai lam chye lu ai.
Rim hkrum ni shanglawt magam gun gaw KIA Dapdung (26) na marai sum (salang kaba langai, Agyi langai hte hpawmi langai) hte Dapdung (44) na Agyi langai, ni rai ma ai lam, Jinghpaw Shiga Dap sagawn chye lu ai.
Shanhte hpe Nyong Pin mare hte Chong Wa mare lapran shamu shamawt nga ai Myen hpyendap Hk.L.Y Masat (4) na Du Jum Zaw U woi ai hpung hte Sam Hkyeng pyitusit ni pawng nna wang rim ai re lam, chye lu ai.
Mabyin gaw, Loi Paw mare amu madu Kyaw U kaw nna ‘mam sharun jak ahkun hkanse bang na nga’ shaga dat ai majaw sa wa ai kaw dai mare salang wa a dum nta du ai hte wang rim kau ai re lam, KIA shiga lawk tsun ai re.
Ya ten, shanhte mali hpe Lung Tung Myen hpyendap de rim tawn na maram lu ai lam sagawn chye lu ai.


c: text/html

text:
March 7, 2018
Masha shagu hpe Karai Kasang shaga la ai gaw, Trinita Karai Kasang a galu kaba ai shawang tsawra myit rai nga ai. Dai gaw, mau hpa mungsung lam rai nna, laklai ai chyeju hte Shi shaman ya ai. Tsawra myit gaw, manu jahpu n jaw ra ai sha lu nhtawm, asan apan re ai myit hte hkap la nna kabu gara let sakse hkam ra ai. Madu Yesu tsun ai, “Ngai nang kaw tsap nna chyinghka akawk shaga nga nngai. Kadai raitim ngai shaga ai hpe na la ai hte chyinghka hpaw la ai rai yang, ngai shang nna, shi hte rau dung nhtawm ngai lu sha, sha na rai nga ai” (Shrn. 3:20). Karai Kasang a shaga la ai gaw kade wa mau hpa rai nna tsawm htap nga a hka!
Masha shagu hpe Karai Kasang shaga la ai gaw, Trinita Karai Kasang a chyeju kumhpa nan rai nga ai. Dai gaw, tinang a asak aprat hpe Karai Kasang jaw da sai hte maren, hkum hkum tsup tsup sak hkrung nga sa lu na matu rai nga ai. Shaga ai gaw Karai Kasang rai nna dai hpe htan ya ai wa gaw nang, ngai, rai nga ai. Shaga ai lam hpe htan ya na matu shanglawt ahkaw ahkang hte chyeju mung lu la ga ai. Sung ai hku myit yu jang, shaga la ai lam a ningpawt ninghpang madung gaw Karai Kasang rai nna Shi a chyeju galoi mung anhte hte rau anga nga ai.
Ndai Karai Kasang shaga la ai ngu ai English ga “Vocation” gaw, “Vocare” ngu ai Latin ga kaw nna pru wa ai rai nna, Karai Kasang a Mungga masa hte maren tsun yang, lachyum gaw, myit jahtoi shadum ya ai, shing n rai, kraw kata e shamu shamawt sa ai lam rai nna, Karai Kasang shaga ai hpe myit jahkut dawdan, hkap la nna ap nawng sa wa ai lam rai nga ai.
Karai Kasang shaga la ai lam madung gaw, san seng chyoi pra ai prat de masha yawng hkawm sa na matu rai nga ai. Vatican Zuhpawng II a sharin shaga ai lam hta, “mungkan masha yawng chyoi pra na matu shaga la hkrum ai gaw, Karai Kasang a tsawra myit hta kup tsup wa na matu, shaga la ai lam re,” ngu nna, aja awa sharin ya sai (LG 9). “Tsaw ra ai myit rawng ai wa kadai rai timung, Karai Kasang kaw na shangai wa sai hte, Karai Kasang hpe chye chyang ai wa rai nga ai. Kaning rai nme law, Karai Kasang gaw tsawra myit rai nga ai” (1Yn.4:8). Kaja wa teng sha, Chyoi Pra ai Wenyi a chyeju atsam hte tsawra ai hta sak hkrung hkawm sa nga ai ni yawng gaw, san seng chyoi pra ai prat hta hkawm sa ai ni hkrai rai nga ga ai. Madu Yesu a kasi hte sharin shaga lam ni hpe madat la nna Chyoi Pra Wenyi a chyeju hte masha yawng hpe daw jau sakse hkam nna san seng chyoi pra ai prat de shang wa ra ai.
Author: Jau Lazing Tu San

robotstxt: allowed

filter: keep


text:
Hpakant lam Nam Ya Myen hpyen gumshem dap hte P.T.Ts ni a pawnghpawm shagyit kaw May (11) ya shana de hkying (3:30) Pm aten daram hta shagyit shawng hku lai wa ai mungshawa marai (3) rim hkrum ai lam sagawn chye lu ai.
Rim woi da hkrum ai ni gaw Hpakant lam, Senghpra mare na Slg. Ru Seng asak (30) grup yin, Slg. Lahpai San Nan asak (30) ning, hte Slg. N Pop Hka ni rai nna Nam Ya mare de sengke langai kaw chyawm jawn let sa nna shana de bai nhtang wa ai kaw Myen hpyen dap ni a shagyit lai, lup wa kawng makau du ai hte sinat hkan gap jahkrit nna rim woi mat ai re lam ginra masha ni tsun ai.
Rim woi da hkrum ai Slg marai (3) hpe hpa majaw rim da ai ngu lawng lam tup hkrak nchye lu ai raitim shanhte masum gaw Hpakant de lung wa ai Landcruser Modo langai hpe hkap jahkring nna san jep ai hpe shagyit kaw dung ai Myen hpyen gumshem dap ni mu chye nna ntsen nhten ai majaw n-gun (10) jan hte hkan shachyut rim la nna adup abyen san jep ai lam galaw wa ai lam rai na re nga nna hpyen dap hte ni kahtep ai ni tsun garu nga ma ai re.
Dai Slg marai masum rim woi da hkrum ai hte seng nna dum nta masha ni, mare uphkang salang ni, mare kanu kawa ni kawn hpyen dap de na lit nga salang ni hpe bai dat ya na matu tsun san jahkrup yu yang Myen hpyen dap maga na gaw masha kadai hpe rim woi da ai lam nnga ai nga nna sha bai htang dat ai lam nga ai majaw dum nta masha ni grai myit tsang nga ma ai lam na chye lu ai.
Dai shagyit hta sha lai wa sai March shata mung shagyit shawng hku sengke hte lai wa ai Senghpra mare na salang langai hte Hkrai Run mare na salang langai hkap rim jep adup abyen hkrum ai lam nga sai re hte ya aten du hkra hpa shi ga nna mat mat ai lam ni nga ai majaw ya aten hpyen majan mung hkrit tsang ra ai Hpakant lam mayan mare kahtawng hkan na mung mare masha ni gaw pru hkawm sa na matu mung grai hkrit tsang maja let sha nga ra ai lam matut na chye lu ai.


text:
Jahtuzup
-
Shiga
Mare Masha ni Hpyi Shawn ai zawn, Jahtu Zup Ginra de Majan Zim na, Nmai Byin
Danai Lido lam kaba n tsa, Jahtu Zup Pyi Thu Tsit dap hte Wunpawng Mungdan Shanglawt Hpyen Dap KIA hpe…Read More »
-
Shiga
Pyi Thu Tsit Dap ni, Mare masha nta ni hpe atik anang htawt sit shangun
Jahtu Zup Sanpya mare hta dap jung nga ai Salang Min Zin Tant Pyi Thu Tsit dap gaw, Wunpawng Mungdan…Read More »
-
Shiga
Jahtu Zup de n gun jat wa ai Myen hpyen hpung ni, bawm kapaw hkrum nna, marai 2 hkala
Lido lam kaba, Dum Bang mare hta dap jung shara jahkrat tawn ai, Myen hpyen dap Hk.L.Y (298) dap n…Read More »


text:
Manmaw mare kaba hta gaw gap da ngut sai Manau shadung hpaw poi lamang kaba hpe du na November shata hta galaw na matu hkyen lajang nga ai a n tsa, ginra masha ni n ra sharawng ai lam tsun ai re.
Myen mungdan shara shagu hta ya ten, majan laja lana gap gasat hkat taw nga ai ten, Manau poi lamang galaw na rai n htap htuk manu shi ai majaw, mung masa pyaw ai ten hta wu wu di di rai galaw na hpe she ra sharawng ai lam, Manmaw ginra masha langai KNG shiga dap de n dai zawn tsun ai re.
“Ndai ten mung masa grai n pyaw ai ten manau poi lamang hpe gara hku mung n lu hkap la ai rai nna, n dai manau poi lamang hpe ninghkap mat wa na.” nga tsun ai re.
Ndai Manau shadung hpe lai wa sai 2020 ning kaw nna, gaw gap hpang wa ai gaw, dai ning laman a tsawm sha ngut kre sai majaw, manau poi galaw na hpe hkyen wa ai re nga, Manmaw ginra na salang langai KNG de n dai zawn matut tsun dan ai re.
“Dai ning na March shata kaw zuphpawng galaw ai, dai ten gaw mung masa naw pyaw ai le, Waimaw hkan Lashi manau poi mung nau nga ma ai nga nna she, dingla ni mung nau ga le nga n htoi masat dat ai ga rai nga ai. ya mung masa bai shuk wa rai yang gaw anhte bai tsun ai, naw htawt ga ngu yang n hkraw mat sai gaw salang ni. dai htunghking kaw lawm ai dingla ni Myen hpyen dap hte ma jahkrup kau ma sai.” nga tsun ai re.
Ndai zawn mung masa kahtet kamawt rai taw nga ai ten, Manau poi hpe n nau n mai rai woi galaw wa ai gaw, Poi shabyin shatai hta lawm ai, Crony hpaga la ni a majaw re nga dai salang wa ndai zawn matut tsun ai re.
“Madung gaw Myen hpyen dap hte bungli rau jawm galaw sha ai Crony lauban hpaga la ni a majaw rai nga ai, shan hte gaw gara hpyen dap hte mung ni ai le, n dai ten Myen hpyen dap a myit ra hpe shabyin ya taw ai ga rai nga ai.” nga tsun ai re.
Manmaw mare kaba Awng Ta lawk hta, gaw gap shangut da sai, Manau Wang kapang, Naura Pa hte Manau shadung hpaw poi kaba hpe du wa na November 23 kaw na 25 du hkra galaw na lam, Manmaw Ginwang Jinghpaw Wunpawng Laili Laika hte Htunghking hpung kaw na n dau da ai re.
Dai manau hpaw poi rai n galaw shi yang November 21 hte 22 n htoi lahkawng ya Golf gayet shingjawng poi lamang kaba mung ng ana re hpe chye lu ai.
Ndai Manau poi lamang kaba hpe galaw la lu na matu, Myen hpyen dap kongsi salang Jan Doi Bu hte rau, Hkyet Hting Nan yan September 13 ya shani Manmaw kaw du nga ai ten hta, Htunghking hpung ni kaw na shatlit shat ka sa gun jaw ai lam chye lu ai.
Ndai manau poi galaw na lam hte seng na, Manmaw ginwang htunghking rung de KNG kaw na phone hte hkrum lu na shakut yu ai rai tim, Phone hta lang ai lam n nga ai re.
2023 ning July praw 3 ya shani kaw na Myen hpyen dap ni Namsan ginra de hpyen n gun kaba hte htu shadut htim gasat wa ai kaw na, dai ni ten du hkra shani shagu ngu na majan laja lana gap gasat hkat taw nga ai sha n ga, Myitkyina Manmaw lam kaba hpe mung pat da ai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Shang Lawt Lu Ai Masha Ni Byin Na Matu Karai Kasang Gara Hku Garum Ya Nga Ai Kun
Anhte ni “shanglawt lu ai (shr) shalawt hkrum” ai ni tai wa na matu (Gal 5L1) shada da kahpau kanau zawn tsaw ra lu na matu Madu Yesu Hkristu ra sharawng ai. Dai majaw anhte hpang de Chyoi Pra ai Wenyi shangun dat ya ai. Chyoi Pra ai Wenyi gaw anhte hpe mungkan a ahkaw ahkang kaw na lawt lu nna, madu hkrai asan sha nga lu na matu garum ya ai. Karai Kasang hte shing gyim masha ni hpe tsaw ra ai, lit la ai, asak aprat hta nga lu na matu n-gun atsam chyeju mung jaw ya nga ai. [1739-1742,1748]
Anhte shinggyim masha ni hta e mara galaw magang, tinang hkum a matu tingkyeng myit rawng wa magang, lawt ai hku n lu galaw magang rai nga ai. Mara galaw hkrup ai shaloi kaja ai lam hpe nlu galaw mat sai, tsawra matsan dum ai bungli hta n-gun kya mat wa sai. Anhte a masin salum de shang wa ai Chyoi Pra ai Wenyi gaw Karai Kasang hte shinggyim masha hpe tsaw ra chye na matu garum ya ai. Anhte gaw Chyoi Pra ai Wenyi a marang e kraw kata hta shanglawt ai maga de woi awn na atsam hpe lu la ga ai, tsaw ra lu na matu masin salum ni hpe hpaw ya ai, grau kaja ai galaw lu na matu anhte hpe jai lang nga ai. -> 120, 310-311
Kaning rai nme law, bai hkrit tsang na matu, mayam a wenyi hpe anhte hkam la ma nit dai n rai; “Aba! Wa e! nga nna jahtau chye ai, yin la ai kasha a wenyi hpe she, nanhte hkam la ma nit dai. Dai Wenyi nan anhte a wenyi hte hkrum nna, anhte Karai Kasang a kashu kasha ni rai nga ga ai hpe, sakse hkam ya ma ai. Rom 8:15
[291] Masha langai kaw nna shi galaw ai bungli kaja ai, n kaja ai hpe gara hku chye lu na i?
Masha langai gaw shi galaw ai bungli kaja ai, n kaja ai hpe chye ginhka lu ai, hpa majaw nga yang shi hta chye sawn yu lu ai myit, kraw kata kaw nan rawng nga ai. (conscience) ngu ai kraw kata chye sawn ai myit nga ai majaw shi chye ginhka lu ai. [1749-1754, 1757-1758]
Lawu na lam matsun ni gaw kaja ai hte n kaja ai bungli ni hpe ginhka chye lu ai:
(1) Ngai galaw ai lam gaw kaja ra ai; yaw shada ai lam kaja ai hte sha gaw n law ai. Ngai matsan mayan ni hpe gumhpraw jaw na ngu yaw shada nna gumhpraw dum hpe sa mya na ngu ai gaw n kaja ai.
(2) Ngai galaw ai bungli gaw, n kaja ai yaw shada lam (myit kaja n rawng) hte galaw ai rai jang kade kaja ai bungli raitim, dai bungli yawng gaw n kaja nga ai. Ga shadawn asak kaba sai gumgai langai hpe shi nta de woi wa ya ai nga nna, dai gumgai a nta de shang nna lagu sha na myit ai rai jang, dai bungli gaw n kaja ai rai nga ai.
(3) Bungli langai ngai hpe galaw ai mabyin masa gaw shi a lit hpe shayawm ya lu ai, raitim galaw dat ai bungli kaja ai, n kaja ai hpe gaw n galai ya lu ai. Lai wa sai ten hta kanu gaw kasha hpe tsaw ra matsan dum ai lam nau n madum ai majaw tinang a kanu hpe kayat ai, ngu ai gaw, tsep kawp n kaja ai rai nga ai. Hpa majaw nga jang kanu gaw tinang hpe shangai shaprat dat ai kanu re. -> 295-297
” Hkristan matsun maroi ga hta “concience (myit) kraw kata kaw chye ai, ngu ai nga nga ai. Dai gaw Anhte a kraw kata e nga ai Karai Kasang a matu hpaw da ai, Karai Kasang a nsen hpe madat lu ai ngu ai re.... Anhte a kraw kata e aten hta ra ai masa, hpa ra ai hpe lu madat ai, raitim, Hpan Madu a nsen hpe na lu, shing rai, hpa gaw kaja ai, hpa gaw n kaja ai hpe ginhka lu ai. Pope Benedict XVI, July 24, 2007 ”,
” Shi a kraw kata na nsen gaw masha a shim dik ai kraw kata e nga nga ai. Dai nsen gaw shi hkrai Karai Kasang hte nga nna Shi a nsen gaw sung dik ai kraw kata e katu nga ai.
Second Vatican Council, GS
[292] Kaja ai lam byin wa na matu n kaja ai lama ma hpe galaw mai a ni?
N mai ai. Kaja ai lam byin wa na matu n kaja ai lama ma hpe galoi mung n mai galaw ai, ahkang mung n jaw lu ai. Kalang lang kaning n chye di jang grau n kaja ai hpe koi na matu nau n kaja ai hpe hkam sharing ya ra ai ten ni nga ai. [1755-1756, 1759-1761]
Bandung gaw byin yan lam hpe n sharai ya lu ai. Tinang a dinghku ngwi pyaw na matu num shaw, la shaw bungli n mai galaw ai. Masha a Myu tuk nli hpe tsi mawan a matu chyam dinglik yu ai lam n mai galaw ai. Roi rip hkrum ai masha hpe garum na ngu nna ma sharu kau shangun ai lam n mai galaw ai.
Masha gaw kaja ai hpe ra sharawng jang, kaja ai lam galaw na matu mung ra sharawng ra ai, dai kaja ai lam a matu yubak hkam na jin jin rai ra ai nga nna (Soren Kirgad) ngu ai wa tsun sha sai. Soren Kierkegaard (1813-1855)
[293] Karai Kasang gaw hpa majaw anhte hpe “myit katu ai” shing n rai, “katu ai myit” hkam sha ai myit hpe jaw da ai kun?
Anhte hta myit katu ai ngu ai gaw myit kata hta ja ja hkam sha ai alak mi hkam sha ai lam rai nga ai. Dai gaw jaw ai lam rai nga ai, dai hkam sha ai lam hpe kaja ai de hkan galaw jang kaja nga ai, n kaja ai hpe hkan galaw jang n kaja ai de du mat wa ai. Dai majaw kaja ai hpe galaw nna, n kaja ai hpe koi yen kau ra ga ai. [1762-1766, 1771-1772]
Masha gaw tsaw ra chye ai, n ju n dawng chye ai, pawt singdawng chye ai, yawn chye ai, hkrit tsang chye ai. Ndai myit ni hpe shi a kraw kata e Karai Kasang bang da ya sai. Masha gaw shi a kraw kata e kaja ai hpe ra ai, n kaja ai hpe n ra ai – shi a myit hta n jaw dum ai hpe shi n ra nga ai.
” N kaja ai n lawm ai sha, kaja ai lam byin wa lu ai, raitim, kaja ai n lawm ai sha n kaja ai lam hpa mung n byin wa ai. nga nna San pra ai St. Thomas Aquinas tsun shana lai wa sai. (1225-1274) ngu ai lam ni hpe shana dat lu ga ai law.


text:
Himalayas
-
Mungkan Shiga
Miwa, India hpyenla ni lai sai bat 2-lang sinat galai gachyai kapaw hkat
Lai wa sai bat mungdan lahkawng kyithkai salang ni hkrum hkat na lahkawng ya hta, Miwa hte India dap ni,…Read More »
-
Shiga
Jarit gashun hkat manghkang byin ai de Miwa, Gala hpyen n-gun jat
Himalaya bum ntsa, ndai laman jarit gashun hkat manghkang bai byin wa ai shara de Miwa hte Gala mungdan lahkawng…Read More »
-
Shiga
Miwa-Gala jarit manghkang kaw lahkawng maga si hkala lam nga
Miwa hte Gala, mungdan kaba lahkawng hpyenla ni, Himalayas bum nta ladaw galu byin nga ai jarit manghkang hte seng…Read More »


text:
2013-2014 Nawng Nang Chyum Jawng (K.T.C)
21 May, 2013 (Tue)
M.Naw Shan (Wunpawng)
M.Naw Shan (Wunpawng)
Kachin sate Myitkyina nawng nang chyum jawng hta 2013-2014 jawng lung shaning na matu 26 May, 2013 (sun) hta jawng ma yawng du zup nna 27-29 du hkra jawng mying hta la let, lai ka sharin hpang wa sana lam chye lu ai. Maning 2012-2013 jawng lung shaning hta jawng ma yawng 700 daram sharin hkam la lu ai kaw nna 214 tup gaw jawng ngut, chyum jan mau gup la lu sai lam chye lu ai.
(63) LANG NA K.T.C CHYUM HKAWLIK JAWNG YU POI
Dai ning na jawng lung shaning hta mung yawm htum jawng ma 700 jan rai na re lam matut chye lu ai. Myitkyina Nawng Nang chyum jawng (K.T.C) hta e L.Th (Literal of Theology), B.Th (Bachelor of Theology), M.Div (Master of Divinity), B.Min (Bachelor of Ministry),M.Min (Master of Ministry), M.Th (Master of Theology, garai nhpaw shi ai lam chye lu ai. M.Th hpe gaw M.Div ngut ai hpang sharin hkam la mai ai lam chye lu ai.) madang ni hpe sharin jahpat nga ai re lam chye lu ai.
B.Min gaw L.Th ngut nna manga (5) ning magam gun ngut ai hpang she mai lung ai hku re.
M.Min gaw B.Th ngut nna manga (5) ning magam gun ngut ai hpang she mai matut lung ai hku re.
Nawng Nang Chyum Jawng Wang (K.T.C)
2013-2014 jawng lung shabrai gaw yawm dik 418000 Ks (Sen mali mun mi hkying matsat) rai na lam chye lu ai. Ndai 418000 Ks hta gaw laning mi tup na lu sha manu, wan, hka manu yawng lawm sai lam chye lu ai. K.T.C nawng nang chyum jawng hpe lit la let, jawng up hku na gaw Rev. Dr. Nalaw Dai Hkawng rai nna sharin sara/num yawng 50 jan ap nawng sharing jahpat nga ai lam chye lu ai.


text:
WunpawngIT hpe hti ngun jaw taw ai hkawp myit su ni.........ngai hku na blog hpe bai galai lang sai hku re...post update ni hpe http://pankachinit.blogspot.com ngu ai blog de bai sa hti ngun jaw la ga! pankachinit a hkring dat gaw... wunpawngitcentury@gmail.com rai nga ai...
Run box kaw compmgmt.msc ngu na gayet bang u.
computer management (local)/system tools
/share folders/shares de sa yu u hkra maga kaw na box kata kaw file ni a hpawng kaw $ ngu an lawm taw ai i? yu yu u. $ lawm taw yang nang na computer hpe hack na rai yang loi loi hte lu hack nga ai.
Gara hku hack na i? nga yang
run box kaw
\\13.0.3.122\E$ ndai hku gayet bang na loi loi hte mai hack nga ai.
Ndai default share ($)
ni hpe gara hku la kau na nga yang
1. Start – Run – regedit … HKEY_LOCAL_MACHIE\
SYSTEM\CurrentControlSet\Services\
Lanmanserver\Parameters hpeု Click u
2.Hkara maga de na Box kata kw na AutoShareWks file hpe tam u. nmu ai rai yang gam taw ai shara kaw Right Click – New – DWORD value hpe lata u. New Value #1 ngu ai shara kaw AutoShareWks ngu na ka bang u.
3. AutoShareWks file hpe Double Click galaw u.
Value Data: lawu kaw na Box kata kaw 0 ( zero ) nga yang Default Shares
ni hpe Close ai rai nga ai 1 ( one ) nga yang Default Shares ni hpe Open ai rai nga ai.
0 (zero ) jaw na OK jaw da tu.
4. Restart jaw na Windows bai lung wa ai shaloi
Default Shares ni hpe pat chyalu rai sai.
Computer hpe myit lawm ai hkawp myit ni law malawng kaw gaw nga na sai. Keyboard Music langai rai nga ai. Lagawn taw ai shaloi shingnrai pu ba taw ai shlaoi ndai keyboard hte mahkawn ni dum chyai na matu. Download lu ai hte File hpe hpran la u. Dai kata kaw na Keyboard Music 2.4 hpe Double Click dip na mai dum rai hku re. Nsen ni hpe galai na dum mayu jang ntsa kaw guitar hkrang ni dawraw hkrang ni, sumpi hkrang ni dai kaw galai na mai dum nga ai.
Ndai kaw yaw...
Ndai gaw tinang kaw nga ai Audio file ni hpe MP3,MMF, WAV,QCP,AMR Format hku nna Ringtone galai na matu rai nga ai.
software hpe Download galaw, File hpe hpran nna Install galaw u. Ngut jang galai mayu ai Audio File de sa na Right Click dip na lawu kaw nna hku Convert To Ringtone Option hpe mu lu na re
Ngut jang Save jahkrat ai shara kaw lata na Click dat u.
Software hpe Install galaw ngut ai hpang e How To Use ngu ai File lawm wa na ra ai. Chyam yu ga
Ndai kaw na matu yaw
SmillaEnlarger gaw tinang kaw nga ai sumla ni hpe quality nyawm ai sha Enlarger galaw ya nga ai. shi kaw gaw Enlarge galaw ngut ai hte save na matu Save Button nlawm nga ai . Auto Save ya nga ai. myit shang sha yang gaw ndai kaw


text:
Hkrit Tsang Hpa Myen Tsan Dan A Zai Ladat
Ya yang Myen Asuya dap ni gaw Kachin Wunpawng ni hpe gara hku shamyit kau na lam hkrai shani shana myit nchyan shaw nga ma ai lam na chye lu ai. La ma na KIA ni Myen hpyen dap hpe shara shagu htim gasat wa yang Myo Mare Kaba hkan na Jinghpaw ni malawng maga nga ai mare lawk ni de Sinat Kaba ni majoi hte gap sharu bang na matu nga nna Myen Asuya dap ni gaw Myo Mare Kaba hkan na Jinghpaw Wunpawng ni mahkawng ai mare lawk ni hkan GPS ni hkan shadawn hkawm nga ma ai lam, "Microchip Radio Transmitter" ni hkan shakap hkawm nga ma ai lam, ndai Microchip Radio Transmitter ni gaw sinat kaba gap ai shaloi Target Point hpe madun ya lu na matu re lam, GPS mung dai hte mare sinat kaba gap yang kade daram tsan ai ngu ai hpe maram masam lu na matu re lam na chye lu ai.
Galoi mung mai kaja ai n'chye myit ai, maka n'kap ai, moi prat, ya prat, teng man ai ga galoi mung n'tsun ai, teng man ai hku galoi mung n'galaw ai Myen Asuya gaw yawng chye nga ai hte maren Jinghpaw Wunpawng Amyu ting hpe gara hku shamyit kau na lam hkrai sha myit nga ma ai. Dai majaw Myen hpe kam ai ni, Myen hte rau nga na hku woi maw, woi galaw ai Ningbaw ni yawng hpe Karai Kasang gaw dawm la kau kau rai nga ai.......BGF hkap la na matu tsun shadut ai anhte Sara Kaba..........................wa mung ya yang jahtum na ahkying aten kaw du taw nga sai re, Yawng sadi ga. Myen hte rau nga na matu anhte Karai Kasang nan n'hkraw ai she re............


text:
-
Sumla shiga
-
Anhte mungdo hpyen hpung go sharot ai 88 ning ladu hkrum hkalum poi galo lai wa sai
-
Mungdo pati asuya rung na woion ningbo ni dap jong hpyen hpung ni hpe sa gawan gatsan ma ai
-
Sakhkung yidung hpaga dap“12315 mari hkam masha a akyu ara makop maga mu htam gok”hpo dat sai
-
Sumla shiga
JONG SARA A TSORA MYIT
· 老师对孩子的嘱咐
Sumla shiga
· 图片新闻
Anhte mungdo hpyen hpung go sharot ai 88 ni...
· 我州举行建军88周年军警民联欢晚会
Mungdo pati asuya rung na woion ningbo ni d...
· 州党政领导走访慰问驻军部队
Sakhkung yidung hpaga dap“12315 mari hkam ma...
· 德宏移动“12315消费维权服务站”挂牌
Mu mabyin masha ni ganing di nna...
· 法律知识(24)
Jahten shaza hkra hkrum masha ni ...
· 法律知识(23)
Hkrum lam mu pru wa ai lam gara hte re ta?
· 交通知识(2)
Ganing re modo mu hpe hkrunlam mu hku n lajang a ta?
· 交通知识(1)
Suthpom pati ginjo ko nna tara ht...
· 国家宪法(2)
Gala hpalun a akyu gala hpalun hp...
薄荷叶的功效
Tsa lu yang hkum n hten na ladat
四种方法让你喝酒不伤肝脏
Lagat jahku hte jahkro machyi shamai lu ai
蜂蜜可治咽喉痛
Hkron kap chye ai bonu ana hpe gara hku htang maja na
如何预防传染性头痛
Kan gaman ko koi gam ra ai lusha 8
不能空腹吃的8种食物
Salum ana lu ai ni ntsin nau nmai lu shalai ai
心脏病患者不能饮水过多


text:
Saturday, November 30, 2013
CHYEJU DUM POI
TXKBC a Chyeju Dum Poi Lamang hpe November 28 , 2013 ya hta Rev. Maran Hkun San hte TXKBC Hpung Masha ni rau sha jawm let galaw la saga ai...
Posted by Texas KBC A Lam at 8:25 PM No comments:
Tuesday, November 5, 2013
NO. ( 1 ) LANG NA TEXAS KBC A LA HPUNG KANAWN MAZUM HPAWNG
No. ( 1 ) lang na Texas KBC A La Hpung kanawn mazum hpawng hpe, November 3, 2013 laban shana daw hta Slg. Lagwi Chang Hkaw a Dum Nta hta galaw la lu saga ai... Du wa na ladaw ni hta Texas KBC La Hpung Hpawng hpe matut manoi galaw sa wa na matu, saw lajin dat ga ai...
Posted by Texas KBC A Lam at 11:04 AM No comments:
KANU MUNGDAN NA SARA KABA YAN HTE...
Kanu Mungdan na du sa wa ai, Rev. Dr. Hkalam Sam Sun , Rev. Chyang Maja Tu Shan yan hte Texas KBC Hpung Masha Ni Hkum Zup Bawng Ban Hpawng hpe October 26-27 2013 hta hkrum zup bawng ban jahta la lu saga ai...
Posted by Texas KBC A Lam at 10:53 AM No comments:
TEXAS KBC (2) NING HPRING CHYEJU SHAKAWN AKYU HPYI HPAWNG
Texas KBC a (2) ning hpring chyeju shakawn akyu hpyi hpawng hpe Karai Kasang A Chyeju san san hte October 27, 2013 hta a ngwi a pyaw hte galaw la lu saga ai. Kanu Mungdan na du sa wa ai Tsawra Hkungga ai Rev. Dr. Hkalam Sam Sun hte Rev. Chyang Maja Tu Shan yan shaman ga tsun let hpung dim la ngut sai...
Posted by Texas KBC A Lam at 10:41 AM No comments:
Thursday, November 22, 2012
Posted by Texas KBC A Lam at 10:04 PM No comments:
Subscribe to: Posts (Atom)


text:
Ginjo pong mazum jep shadut hpung ni anhte mungdo ko amyu muhtam lam wa jep shadut hkom ma ai
中央联合督查组到我州督查民族工作
时间:2015-07-31 10:05:02 来源:德宏团结报
Ndai go jep shadut hpung ni Deang amyu shawa masha ni ko galo lu galo sha sat lawat sa sagon nga ma ai re.
Shata 7 nhtoi 24 ya shani ko nna 25 ya shani du, ginjo Htungjan rung, mungdan amyu gonhkang rapdo, masha n-gun npot hpong shingra ama hkam rung, amyu mung masa gonhkang rung, Miwa mung mungchying sha gumhpro dum, mungdan magam rapdo mungdan sutgan gon hkang rapdo, mungdan bu hkom mu gonhkang rung re rung dap 7 jom pong mazum la ai, mungdan amyu gonhkang rapdo laksan salang Kon Hpui Gyin hpung up tai ai ginjo mungdan rung na pong mazum mu jep shadut hpung ni anhte mungdo ko ginjo na amyu muhtam zuphpong atsam galo sa wa ai sat lawat ni wa jep shadut hkom ma ai.
Ginjo amyu muhtam sat lawat jep shadut hpung ni shong nnan e mungdo asuya ni tang shon shana ai sat lawat hpe madat mara la ai htom, sungchyung ai hte Mangshi Sanhtaishan ginwang do Yin hkyen hkaimu hpung 3 hte Shuili myu Jegau mungdan chyinghka lam she hkyi, Hansha amyu laksan nsam gahtong, Yinzin gahtong 1 mungdan 2 amyu myit hkrum kasi gahtong re hkan sa jep shadut hkom ma ai.
ivj ik/g ovs qkf evg rczd
Sumla shiga
Anhte mungdo hpyen hpung go sharot ai...
Mungdo pati asuya rung na woion ningb...
Sakhkung yidung hpaga dap“12315 mari ...


text:
De/
Tsawra hkungga ai,
Jinghpaw shiga dap ni yawng ngwi pyaw hkam kaja nga mu ga!
Dai ni 19 January 2015 ya shani, Myen Hkring Mang Rung nga ai, Belgium mungdan Brussels mare kaba kaw nga ai Myen Hkring Mang Rung hta anhte Netherlands mungdan hta shanu nga ai Wunpawng myu sha ni kawn n-gun madun lata sharawt hpyi shawn ai lam hpe galaw la lu saga ai. Ndai lamang hta Mon, Rakhai, Sam, Kayin hpu nau ni hte NLD ni mung sa du shang lawm ai, yawng rai yang marai 51 tup re.
19 january shata hta roi rip sat hkrum ai, KBC a hpaji sasana Sarama yan a manghkang hpe ya na Thein Sein asuya kawn teng teng man man lawan ladan sawk sagawn nhtawm, seng ang ai ni hpe ahkyak la ya na matu madung yaw shada let sa hpyi shawn ai re. 19 nov 2014, Laiza KIO hpyen du jawng hpe sinat kaba hte gap bun ai majaw, jawng ma 23 tup hkrat sum mat ai hpe mung lawan mahtai jaw hparan ya na matu.
Hpyen yan ni hpe mara kata rim zing-ri sat, htawng bang ai lam ni tsep kawp n galaw na matu hte, hpyen yen ni hpe garum jaw ai malu masha, arung arai ni hpe gashun mya la, lagu la ai ni n-galaw na, bai nna hpyen yen ni hpe garum la nga ai u-hpu u-hpawng ni hpe pat shingdang ai lam, dingbai ding-na jaw ai lam ni tsep kawp n galaw na matu. Mare masha ni hpe bawm tam jak, kaduk shingna hku nna jai lang ai lam ni tsep kawp n galaw na matu.
Dai ni byin nga ai majan mang hkang yawng gaw mung masa a majaw byin ai lam hkrai re majaw, mung masa lam hpe myit hpraw san seng ai hte woi hparan na matu.
UNFC hte NCCT kawn woi awn galaw sa ai lam ni yawng hpe anhte Netherlands du wunpawng myu sha ni yawng tsep kawp madi shadaw ai lam tang madun ai.
Dai majaw anhte Jinghpaw mungdaw, kachin sub-state hte kaga ethnic state hkan shara la, du jat ding yang rai nga ai Myen dap yawng hpe tsep kawp lawan dawp kau ya na matu.
Dai ni byin tai nga ai Myen munghpawm mungdan gaw anhte bum nga masha ni rai nga ai Kachin, Shan hte Chin myu sha ni myit hkrum lata masat htu ai Panglong ga sadi kawn hpang wa ai re majaw, Panglong ga sadi hpe manu shadan, rap ra ai tara hte jet ai munghpawm mungdan hpe chyawm gaw gap sa wa lu na matu ni hpe hpyi shawn lai wa sai re.
Shana ai,
Slg. Mwihpu Bawk San
Ningbaw KCNL (Kachin Community the Netherlands)


text:
Universal Declaration of Human Rights
United Nations
Adopted and proclaimed by General Assembly resolution 217A (III) of 10 December 1948.
Preamble
Whereas recognition of the inherent dignity and of the equal and inalienable rights of all members of the human family is the foundation of Freedom, Justice and Peace in the world,
Whereas disregard and contempt for Human rights have resulted in barbarous acts which have outraged the conscience of mankind, and the advent of a world in which human beings shall enjoy freedom of speech and belief and freedom from fear and want has been proclaimed as the highest aspiration of the common people,
Whereas it is essential, if man is not to be compelled to have recourse, as a last resort, to rebellion against tyranny and oppression, that human rights should be protected by the rule of law,
Whereas it is essential to promote the development of friendly relations between nations,
Whereas the peoples of the United Nations have in the charter reaffirmed their faith in fundamental human rights, in the dignity and worth of the human person and in the equal rights of men and wormen and have determined to promote social progress and better standards of life in larger freedom,
Mungkan Ting Hte Seng Ai Shinggyim Ahkaw Ahkang N-Dau Shabra Laika
(1948 December 10 ya shani Mungkan Munghpawm Hpung a Rapdaw auphpawng daw dan Masat 217A (III) hte daw dan masat nna n-dau shabra dat ai.)
Ga N-hpaw
Shinggyim masha a hkritung kaw na nga ai sari sadang hte shinggyim hkum ding dek rap rap ra ra hkam sha lu ai ahkaw ahkang hpe masat masa galaw ai gaw, nadai mungkan ntsa e shinggyim masha yawng a awm dawm shanglawt tara rap ra lam hte ngwi pyaw sim sa lam ni a mingpawt ninghpang re ai majaw,
Shinggyim Ahkaw Ahkang ni hpe n kaw n law, n gawn n sawn galaw ai gaw shinggyim masha ni a arawn alai sari sadang hpe jahten sharun kaw lu ai adip arip zingri zingrat ai myit jasat hpe byin pru shangun ai re majaw; ndut ndang myit shapraw tsun shaga lu ai lam, ndut ndang nawku kamsham lu ai lam hte hkrit tsang ai kaw na lawt lu ai asak hkrung lam ni hpe lu la hkam sha ai mungkan byin pru wa na matu, mungkan masha yawng gaw tinang a ra sharawng dik ai shawa myit n-gun hte ndau shabra ngut sai re majaw,
Shinggyim masha ni gaw tara n lang ai, adip arip uphkang ai hte zingri zingrat hkrum sha ai majaw, jahtum e n dang hkam nna laknak lang rawt malan, gunlang wa ai shaloi, shinggyim ahkaw ahkang ni hpe tara upadi hte makawp maga ya ra ai re majaw,
Mungkan Mungdan shada da tsawra hku hkau let matut mahkai ganawn mazum lam ni grau rawt jat galu kaba wa na hpe myit mang galaw sa wa ra ai re majaw,
Mungkan Munghpawm Hpung hta hpung shang ai Mungdan ni a Mungchying sha ni gaw ningpawt ninghpang hinggyim ahkaw ahkang ni hpe mung, shinggyim masha ni a sari sadang hpe mung, manu dan ai shinggyim masha a aprat hpe mung, num – la yawng a maren mara ahkaw ahkang ni hpe mung, hkungga kam sham ga ai ngu Mungkan Munghpawm Hpung a mung-gyit ga-gyit myit hkrum kaika hta kahtap shagrin da ngut ai sha n-ga, shinggyim masha ni a rawt jat galu kaba lam, awm dawm shanglawt ahkang hte grau kaja ai shinggyim masha a asak hkrung lam prat madang shatsaw na matu myit daw dan sai re majaw,
Whereas member States have pledged themselves to achieve, in cooperation with the United Nations, the promotion of universal respect for and observance of human rights and fundamental freedoms,
Whereas a common understanding of these rights and freedoms is of the greatest importance for the full realization of this pledge,
Now, therefore, The General Assembly proclaims This Universal Declaration of Human Rights as a common standard of achievement for all peoples and all nations, to the end that every individual and every organ of society, keeping this Declaration constantly in mind, shall strive by teaching and education to promote respect for these rights and freedoms and by progressive measures, national and international, to secure their universal and effective recognition and observance, both among the peoples of Member States themselves, and among the peoples of territories under their jurisdiction.
Article 1: All human beings are born free and equal in dignity and rights. They are endowed with reason and conscience and should act towards one another in a spirit of brotherhood.
Article 2: Everyone is entitled to all the rights and freedoms set forth in this Declaration, without distinction of any kind, such as race, colour, sex, language, religion, political or other opinion, national or social origin, property, birth or other status. Furthermore, no distinction shall be made on the basis of political, jurisdictional or international status of the country or territory to which a person belongs, whether it be independent, trust, non-self governing or under any other limitation of sovereignty.
Mungkan Munghpawm Hpung shang Mungdan ni gaw Mungkan Munghpawm Hpung hte ta gindun nna, shinggyim ahkaw ahkang ni hpe mung, ningpawt ninghpang awm dawm shanglawt ahkaw ahkang hpe mung, hkungga ai hte hkan sa shadik dhatup na matu n-gun jaw na ngu ga sadi jaw ngut sai re majaw, ndai hku ga sadi jaw da ai hte maren yawng byin tai awng dang na matu, dai ahkaw ahkang ni hte awm dawm shanglawt ahkang hte seng nna bung pre ai chye na lam hpe lu la ai gaw ahkyak htum re ai majaw,
Mungkan Munghpawm Hpung a rap daw zuphpawng kaba kaw nna,
Shinggyim masha shagu, Mungkan Mungdan shagu ndai ndau shabra mungga hpe ten shagu mying mang let, mungkan ting ndai ahkaw ahkang ni hte awm dawm shanglawt ahkang ni hpe hkungga hkan sa shatup na matu sharin achyin ya ai hku shakut shaja ra ai ngu nna mung, Mungkan Munghpawm Hpung shang Mungdan a Mungchying sha ni hte dai mungdan ni a uphkang n-pu kaw nga ai ginra kaw na mungchying sha ni hpe ndai ahkaw ahkang hte awm dawm shanglawt ahkang hte seng nna mungkan ginra shara shagu hta hkan nang sa na matu shakut shaja sa wa ra ai ngu yaw shada ai hte ndai Mungkan Munghpawm Hpung a shiggyim ahkaw ahkang ndau shabra laika hpe munkan mungdan shagu, shinggyim masha shagu lahkrip ra ra hkan sa gaw gap sa wa na matu dai ni n-dau shabra dat ai.
Article 1: Masha shagu sari sadang maren, ahkaw ahkang maren awm dawm shanglawt hte shangai wa ai ni rai nga ai. Shanhte hta htauli htaula hte chye ginhka ai myit n sam nga ma ai majaw, shada da tsawra matsan dum lama hku hkau nga pra ra ga ai.
Article 2: Masha shagu gaw nadai n-dau shabra laika hta tsun ai baw ahkaw ahkang hte shanglawt ahkang ni lu la ging nga ma ai. Amyu hku, shan hpraw shan chyang hku, num – la hku, ga hku, nawku htung hku, mung masa shing n rai myit mang hku, mungdan, nga pra npawt, sutgan, daidaw daihpang shing n rai kaga hpabaw madang hku maung ginhka da ai lam n nga lu na.
Dai hta n-ga, masha langai nga ai dai mungdan shing n rai ginra langai ngai a mung masa hku, tara daw dan ai hkrang hku, mungdan langai hte
Article 3: Everyone has the right to life, liberty and security of person.
Article 4: No one shall be held in slavery or servitude; slavery and the slave trade shall be prohibited in all their forms.
Article 5: No one shall be subjected to torture or to cruel, inhuman or degrading treatment or punishment.
Article 6: Everyone has the right to recognition everywhere as a person before the law.
Article 7: All are equal before the law and are entitled without any discrimination to equal protection of the law. All are entitled to equal protection against any discrimination in violation of this Declaration and against any incitement to such discrimination.
Article 8: Everyone has the right to an effective remedy by the competent national tirbunals for acts violating the fundamental rights granted him by the constitution or by law.
Article 9: No one shall be subjected to arbitrary arrest, detention or exile.
Article 10: Everyone is entitled in full equality to a fair and public hearing by an independent and impartial tribunal, in the determination of his rights and obligations and of any criminal charge against him.
langai a ganawn mazum matut mahkai hkrang masa hku, shanglawt lu ai mungdan rai tim, n lu ai mungdan shing n rai ginra rai tim, hpa baw up hkang ai n pu e nga tim n ginhka lu na.
Article 3: Masha shagu gaw asak hkrun lu na ahkaw ahkang, shanglawt shkaw ahkang, shim lam nga ai hte nga pra lu na ahkaw ahkang, nga ai.
Article 4: Kadai hpe mung mayam n shatai lu na, shing n rai, n yam sha lu na; mayam yam ai lam hte mayam dut sha ai amu rai yang gara hkrang nsam hku galaw tim dai hpe ban hkum da ra ai.
Article 5: Kadai hpe rai tim zingri zingrat, shinggyim kasi n nang ai hku shagrit kau ai shing nrai, ari jaw ai lam n galaw lu na.
Article 6: Masha shagu gaw gara shara, lam masa hta raitim tara upadi a man e masha sawn la hkrum ra ai.
Article 7: Masha yawng gaw tara upadi a man e maren mara rai na hte ginhka ai lam n nga ai sha maren mara tara upadi a makawp maga la hkrum ra ai. Masha yawng gaw ndai shana shabra ai lam hte n htan shai ai hku ginhka da hkrum ai kaw nna mung, ginhka na shadut jahkat ai lam kaw nna mung maren mara makawp maga la hkrum lu na.
Article 8: Mung up ningpawt ninghpang updai shing nrai tara upadi kaw e masha shagu hpe jaw da ai shinggyim ahkaw ahkang nga ai. Masha langai ngai gaw dai ahkaw ahkang n lu na matu pat shingdang hkrum, jahten sharun hkrum sha nna, byin pru wa ai akyu yawm lam hpe, mungdan a san da ai tara rung kaw nna ging dan ai manu jahpu, ahkaw ahkang bai hpyi la lu na.
Article 9: Kadai rai ti mung tara upadi hku n rai ai sha pagawn rim ai, sharen da ai shing nrai kaga mung de gau kau ai lam n hkrum lu na.
Article 10: Ahkaw ahkang ni hte lit magam bungli ni hpe daw dan hkam la ai shaloi mung, ru hka hkum nna daw dan hkam la ai shaloi mung, masha shagu gaw rap ra ai hte myi man n la ta ai tara rung kaw masha yawng a man e jep daw dan ai hpe maren mara hkam la lu na.
Article 11: (1) Everyone charged with a penal offence has the right to be presumed innocent until proved guilty according to law in a public trial at which he has had all the guarentees necessary for his defence. (2) No one shall be held guilty of any penal offence on account of any act or omission which did not constitute a penal offence, under national or international law, at the time when it was committed. Nor shall a heavier penalty be imposed than the one that was applicable at the time the penal offence was committed.
Article 12: No one shall be subjected to arbitrary interference with his privacy, family, home or correspondence, nor to attacks upon his honour and reputation. Everyone has the right to the protection of the law against such interference or attacks.
Article 13: (1) Everyone has the right to freedom of movement and residence within the borders of each State. (2) Everyone has the right to leave any country, including his own, and to return to his country.
Article 14: (1) Everyone has the right to seek and to enjoy in other countries asylum from persecution. (2) This right may not be invoked in the case of prosecutions genuinely arising from non-political crimes or from acts contrary to the purposes and principles of the United Nations.
Article 15: (1) Everyone has the right to a nationality. (2) No one shall be arbitrarily deprived of his nationality nor denied the right to change his nationality.
Article 11: (1) Ru hka a mu hte mara shagun hkrum ai mash shagu gaw, masha yawng a man e tara upadi hte maren je yang nna mara lu ai lam dan leng ai aten du hkra, mara n lu ai wa hku mu mada hkrum na ahkaw ahkang hkam la lu na. Dai ru hka a mu hpe san jep ai shaloi, mara n lu ai lam sakse madun tsun ndang na matu ra ai ahkaw ahkang, dai wa hpe jaw da ngut chyalu rai na. (2) Masha langai ngai gaw galaw ai amu shing nrai hprai kau ai amu byin ai shaloi, dai galaw ai amu shing nrai hprai kau ai amu gaw tinang Mungdan a tara upadi, dhing nrai Mungdan shagu hkan sa ai tara upadi hku nna mara amu nsawn la yang dai wa hpe mara galaw ai ngu n mai mu mada ai. Mara langai hpe galaw hkrup ai shaloi, dai mara a matu ging dan ai ari hta jan nna grau kaba ai ari hpe n jaw lu na.
Article 12: Kadai raitim tinang a myit ra ai hku ngwi pyaw sim sa ai hte nga pra ai hpe mung, tinang a kun dinghku hpe mung, tinang a dum n’ta hpe mung, shagun laika hpe mung, tara upadi hku n re ai jahten ya, shang shuk ya ai lam n hkrum sha lu na. Dai sha n-ga, tinang a sari sadang hpe mung lahta na hte maren jahpoi ahpyak ai lam n hkrum sha lu na. Masha shagu dai zawn jahten ya, shang shuk ya ai kaw nna mung, jahpoi ahpyak ai kaw nna mung, tara upadi hte maren makawp maga la lu ai ahkaw ahkang nga ai.
Article 13: (1) Masha shagu gaw gara Mungdan a lamu ga jarit kata kaw raitim hkawm sa shamu shamawt na hte nga lu na awm dawm shanglawt ahkang nga ai. (2) Masha shagu gaw tinang a Mungdan kaw na shing nrai, gara maigan Mungdan kaw na mung pru hkawm sa wa na hte tinang a Mungdan kata de bai nhtang shang wa lu na ahkaw ahkang nga ai.
Article 14: (1) Masha shagu gaw zingri zingrat ai kaw na lawt na matu kaga Mungdan hta shang shingbyi lu na ahkang nga ai. (2) Mung masa hte n seng ai ru hka mara shing nrai Mungkan Munghpawm Hpung a yaw shada lam hte tara ni hpe n htan shai nna byin pru wa ai mara amu ni hta lahta na ahkaw ahkang hpe n mai akyu jashawn ai.
Article 15: (1) Masha shagu gaw Mungdan langai ngai a mungchying sha tai lu na ahkang nga ai. (2) Tara upadi hku sha n rai yang kadai hpe rai timung tinang a mungchying sha tai ai ahkaw ahkang hpe dawm la kau ai lam n hkrum lu na. Mungchying sha ahkaw ahkang langai kaw
Article 16: (1) Men and women of full age, without any limitation due to race, nationality or religion, have the right to marry and to found a family. They are entitled to equal rights as to marriage, during marriage and at its dissolution. (2) Marriage shall be entered into only with the free and full consent of the intending spouses. (3) The family is the natural and fundamental group unit of society and is entitled to protection by society and the State.
Article 17: (1) Everyone has the right to own property alone as well as in association with others. (2) No one shall be arbitrarily deprived of his property.
Article 18: Everyone has the right to freedom of thought, conscience and religion; this right includes freedom to change his religion or belief, and freedom, either alone or in community with others and in public or private, to manifest his religion or belief in teaching, practice worship and observance.


text:
Blogger templates
Wednesday, April 18, 2012
Windows Dark 7
Ndai gaw Windows Dark 7 re. Computer langai hta rawng mai ai software yawng hpe jahkum bang da ai re. Ndai Windows hpe run ai shaloi mung Auto galaw ya ai. Ngut jang nsen hte shi a ra ai lam ni ma hkra hpe ndai kaw yawng kahkyin nna, bang da ya ai hku re. Manaw manang ni yawng a matu manu na re ngu nna, lajang bang dat ai hku re law
download
download
DX Audio Editor
Ndai software gaw tinang a mahkawn hpe daw kau ai lam ni mai galaw ai. Matut nna, jat bang la ai lam ni mung mai galaw nhtawm, Mahkawn ni hpe nsen nyem tsaw mung mai galaw let, grai akyu rawng ai software langai rai nga ai. Yawng a matu akyu rawng na re ngu nna, mu hkrup ai majaw mara dat nngai law. Lawu de matut galaw la ga yaw.
download
Creevity Mp3 Cover Downloader
Ndai Software gaw Mp3 mahkawn hpe sumla bai kahtap bang ai re. Phone hkan e album songs ni hte mu lu hkra mai galaw ai. Nang ra ai mahkawn hpe bang la nna, shi a mahkawn kaw nang bang mayu ai sum la hpe bang nna galaw mai ai software langai mi rai nga ai. Yawng a matu grai lang manu ai majaw mu tam sawk let, mara dat nngai law.
AWNG JA BALIK DAP HPE SA HTIM GAP
April (18) bat Masum
Wunpawng Mungdan Shanglawt Asuya Dap Ba (5) n pu na Ginjaw KIA myu tsaw share shagan ni kaw nna, April (17) ya shana maga hkying (5:15pm) ten kaw Awng Ja mare na myen balik dap hpe sa htim gap ai lai wa sai lam shiga na chye lu ai. Awng Ja mare na balik dap hpe numdaw (2) lang sa htim gap ai hta myen dap de na bai n htang gap wa ai lam n nga ai majaw bai n htingnut mat wa ai lam, hte ya na zawn sa htim gap ai lam gaw KIO ginjaw kawn htuk shale ai lanak nnan ni hpe sa chyam ai hte hpawn re lam hpe na chye lu ai.
Wunpawng Mungdan Shanglawt Asuya Dap Ba (5) n pu na Ginjaw KIA myu tsaw share shagan ni kaw nna, April (17) ya shana maga hkying (5:15pm) ten kaw Awng Ja mare na myen balik dap hpe sa htim gap ai lai wa sai lam shiga na chye lu ai. Awng Ja mare na balik dap hpe numdaw (2) lang sa htim gap ai hta myen dap de na bai n htang gap wa ai lam n nga ai majaw bai n htingnut mat wa ai lam, hte ya na zawn sa htim gap ai lam gaw KIO ginjaw kawn htuk shale ai lanak nnan ni hpe sa chyam ai hte hpawn re lam hpe na chye lu ai.
Window Blinds7 public
Windows blinds7 Public
Ndai Software gaw madu a Computer Window hpe Vista hkrang galai kau ya ai rai nga ai. Tinang ra ai hkrang hpe ndai kaw law law jaw da ai re. Galaw yu ga le i. Lawu de matut download galaw ga
download
Ndai Software gaw madu a Computer Window hpe Vista hkrang galai kau ya ai rai nga ai. Tinang ra ai hkrang hpe ndai kaw law law jaw da ai re. Galaw yu ga le i. Lawu de matut download galaw ga
download
Mp3 Carver Converter software
Freemake Video Converter
Ndai Software gaw Youtube kaw na madu ra sharawng ai Video a website like hpe Mp3,Mp4,Video,AVI,MXV hte kaga law law mai galaw ai software langai re. Grai lang manu ai hte phone ni a matu hte kaga ra ai lam mi hku nna, akyu jashawn mai ai software langai re majaw mara dat nngai law. Ndai software hpe layu de download galaw la ga. Awng dang u ga yaw.
download
Ndai Software gaw Youtube kaw na madu ra sharawng ai Video a website like hpe Mp3,Mp4,Video,AVI,MXV hte kaga law law mai galaw ai software langai re. Grai lang manu ai hte phone ni a matu hte kaga ra ai lam mi hku nna, akyu jashawn mai ai software langai re majaw mara dat nngai law. Ndai software hpe layu de download galaw la ga. Awng dang u ga yaw.
download
Subscribe to: Posts (Atom)


text:
Jinghpaw Wunpawng Laili Laika hte Htung hking Hpung (Japan) a lam
Jinghpaw Wunpawng myu sha ni 1959 hta maigan hpaji hkaja lu na matu marai (5) Japan mungdan de du sa wa sai re.1959 ning February, hta ya na Japan Hkawhkam Akihito hte Michiko yan a hkungran poi kaba hte hkawhkam dang ai poi kaba hta Sara Sumlut Tu woi awn htunghking htawng ka hte hkalum shanglawm lu saga ai re.
1984 ning hta gaw asuya magam gun,hpung woi hte hpaji sharin ai ni du hpang wa sai hku re. 1985 ning hpang kaw nna gaw loi li law wa sai hku re.
Jinghpaw Wunpawng myu sha ni gaw,Japan mungdan a mare daju rai nga ai Tokyo mare kaba kaw sha ganoi yawng ngu na daram shanu nga ai hku re.Dai majaw Japan mungdan hta du nga ai Jinghpaw Wunpawng myu sha ni hpe woi awn kahkyin gumdin nga lu na matu, "Jinghpaw Wunpawng Laili Laika hte Htung hking Hpung(JLH-Japan) hpe lawu de na yaw shada ai lan ni hte 1991ning December shata (31) ya shana kaw nna hpaw ning htang da lu saga ai re.Dai shana hta myu sha ni marai 115 mying jahpan bang da ma ai hku re.Nlu du sa ai ni gaw marai latsa ram nga nga ma timung bungli nrau nchye hkawm nchye sa du lu ai ni mung ndai JLH uhpung hpe yawng jawm madi shadaw ma ai lam na chye lu ai hku re.Dai ten hta Japan mung de du sa wa ai Jinghpaw Wunpawng myu shayi shadang ni gaw ding hku rai n -shang shi ai ni hkrai rai nga ga ai.
1992-2002 ning laman na magam bungli ni
1992 ning June shata kaw nna myu shani hte seng ai "Padang Shiga Laika" hpe ya ten du hkra dip shabra nga ga ai.
Jinghpaw Wunpawng myu sha ni hte seng ai Pratdep Ning Shawng Magazine hpe (3) lang shapraw lu saga ai.
Matut nna,Jinghpaw Wunpawng myu sha ni yawng Jinghpaw ga hku nna Karai Kasang hpe nawku dawjau lu na matu "Jinghpaw Wunpawng Hkristan Kanawn Mazum Hpung(KCF-Japan) hpe 1992 ning July shata (12) ya laban shani kaw nna woi awn hpaw hpang wa lu saga ai re.
1993 ning shaning nnan ten kaw nna shaning shagu Jinghpaw Wunpawng myu sha ni magam bungli pu ba nna hkring a aten lu ai laman shada da hku hkau kanawn mazum n-gun awai machye machyang lu la na matu shara galai nna laning mi hta ginhtawng ten ni hta yaw shada ai lam hte hkrak rai nna laning mi hta lahkawng lang n-gun awai bu hkawm lu nga ga ai.
Jinghpaw Laika hte Htung hking sharin hpaw hpe galaw la lu sai.Ga tsun shing jawng ai lamang hte Hta hkrup hka tsun shing jawng ai lamang ni hpe gahti galai rai nna shaning shagu ngu na daram galaw lu ga ai.
Hkristan mayaw htinggaw de ai lam ni mung 1994 ning hkan kaw nna law nga wa sai hku re.
2002 ning laman Japan mungdan hta du nga ai Jinghpaw Wunpawng myu sha ni gaw 445 tup hpe mying jahpan hta tawn da lu ga ai.
2002-ya ten du hkra
Myen mung Buga de na Jawng ma ni a Ginhtawng Jinghpaw Lai ka sharin ai hpawng ni hta garum gahtau ai lam shaning shagu galaw lu ga ai.
Buga de KBC kaw nna woi shapraw nga ai Jinghpaw Hti Ai Laika Tsang 1/2/3 ni hpe mare kaji na ma ni a lata de du hkra dip shabra ai lam hpe Jinghpaw Wunpawng myu sha ni shanu nga ai Mare kaji ni hkan karum shalai ya lu sai.
Japan mungdan kaw galaw lu galaw sha,laika hpaji sharin let Hkristan mayaw htinggaw de ding yang nga nga ai zawn kashu kasha shangai shaprat wa sai ding hku ni mung law wa sai re.Ya ten du hkra rai yang Japan Mungdan hta shangai chyinghkai mat wa sai Jinghpaw Wunpawng ma ni gaw Japan mungdan hta lahta tsang jawng hpaji ni hpe sharin hkaja nga ai ni mung law wa nga ai hku re.Japan mungdan hta Shangai chying hkai mat wa sai Jinghpaw ma ni gaw 100 jan mat wa sai hku re.
Ya ten du hkra rai yang Japan kaw Jinghpaw magam bungli madu hku nna nga nga sai ni hte Company hkan mu galaw nga ai ni mung nga wa sai hku re.
2002 ning kaw nna madu a ga baw hte Nawku Hpung kaba (2) hpaw hpang nna Nawku Dawjau ai lam hpe galaw nga ga ai hku re.
Jinghpaw Wunpawng Myu Sha Ni A Mung Masa Uhpung Ni,
2003 October (12) ya shani kaw nna Jinghpaw Wunpawng Amyu sha Democracy Hpung (Japan) (shnr) Democracy for Kachin National(Japan DKN (Japan) ngu hpaw hpang wa sai.Matut nna 2007 ning December(9) ya kaw nna Jinghpaw Wunpawng Amyu Sha Hpung(Japan) (shnr) Kachin National Organization (Japan),KNUS,KNCD(Japan) ni rai nga ma ai.
2008 ning July (13) ya kaw nna KCF hpe Jinghpaw Wunpawng Hkristan Simsa Nawku Hpung(KCPC) ngu amying shingten galai nna Japan Baptist Union(JBU) n-pu na buga hpung langai byin tai wa lu na matu shakut hpang wa sai hku re.
2014 ning hta gaw JBU a buga hpung tai mat wa lu na matu seng ang ai de ra ma ra laika ni hte tang shawn sa wa sai hku re
KCPC Nawku Hpung kaba hta ma ni grau nna law htam wa sai hte Nawku Hpung kaw nna Jinghpaw Laika sharin ya ai lamang ni hta garum shanglawm lu ga ai.Shawng de Jinghpaw mung na jawng ni hkan sharin ya lai wa sai Jinghpaw Hti laika buk ni hpe mung laika buk kasha galaw dip shabra lawm lu saga ai.
Ya ten Japan mung du nga ai Jinghpaw Wunpawng myu sha ni yawng a gawng malai JLH(Japan) kaw nna Jinghpaw Wunpawng myu sha lam yan hpawng(KaChin Community Meeting in Japan(KCMJ)hpe (2012 ning October shata 28)ya shani woi hpaw hpang nna Jinghpaw Mungdaw N-htoi ni hpe woi awn galaw la lu saga ai re.


text:
Lai wa sai Bat hta Min Aung Line wa tsun lai wa sai lam gaw: "Mungdan kata mung chying masha baw-sang ni a lapran na n'hkrum n'ra ai laknak lang manghkang sha n'lu shazim kau dingsa gaw Mung Chying Rapdaw Asuya (NLD) ni hpe Arna n'lu ap ya shi ai" nga nna tsun lai wa sai. Dai lam gaw npawt ndung hkren asan sha mu mada nga sai, kaga rawt malan hpung ni hte NCA ta masat ka kau tim TNLA, AA, MNDAA ni hpe naw ngam da nna dai hpung ni hte majan naw gasat nga na, mang hkang naw shabyin taw nga nna hpyen dap Arna hpe naw jum manat da na matu rai nga ai.
Dai ladaw laman hta Awng San Kaw a mying hpe jai lang nna Sinna Mungdan ni de garum hpyi na, USA kaw na laknak mari la nna rawt malan hpung ni hpe gasat kau na, dai hta, KIA hte kaga Rawt malan hpung (11) NCA ta masat rai n'ka ai lam gaw myen wa a matu ahkaw ahkang kaba zawn byin nga ai. Shi gran da ai masing hte maren byin wa nga ai hpe grai kabu nga ai. Awng San kaw hpe nga shat shatai nna Sinna Dan de nga dawn na ladat rai nga ai.
Min Aung Line wa tsun mat wa ai ga langai hpang langai hpe dinglik yu ai shaloi dai lam ni yawng asan sha mu mada lu nga ai, lai wa sai bat hta sha shi tsun lai wa ai lam gaw: "USA hku nna laknak ni dut ya na she rai yang, jai lang manu jang mari na" nga nna Media ni a man e tsun shabrawng dat nu ai......Dai lam ni gaw mi kaw nna shanhte gran da ai masing hte maren sha rai nga ai. Awng San Kaw hte NLD hpe shadang da nna Majan naw gasat na, Arna gau ngwi ngwi, mungdan daw hte daw di nna ap mat wa na. Majan mung dang, Miwa mung hprang, myi man mung lu, rai na matu rai nga ai..........
Dai majaw meyn asuya gaw Awng San Kaw hte NLD ni dang ai hpe grai mani nna kabu kara hkap tau la nga ma ai.......Awng San Kaw hte kata lam myit hkrum da ai lam nga ai majaw mung rai nga ai, dai lam gaw grai dan dawng nga ai, KIA Dap Ba (8) majan hte seng nna Awng San Kaw hpa n'shaga ai, SSA/SSPP majan hte seng nna hpa n'shaga ai, azim sha nga ai, ndai lam ni gaw shanhte a kata lam masing hpe grau grau dan dawng shangun nga sai........Dai majaw, KIO/KIA hte kaga rawt malan hpung ni myit jahkrum la nna lama ma ndau dat ra sai......ra wa yang hpyen masa jawm pawng nna shamu shamawt ai lam galaw lu hkra lawan dik ai hku hkyen da ra sai ngu mu mada ai.
Myen a masu magaw kaw nna lawan lawt ai amyu tai wa u ga law.........


text:
ya she chye ai n re,
kalang bai confirm galaw nga nngai.
3 ning hpe recall dat yang
jat ai lam mung grai nga sai,
kabai kau ai mung law law rai sai,
ngang ngang magra jum da ai hta mung n shayawm nngai
sharin shakung la ai lam mung dingyang rai nga ai
mani hahaha ai aten mung n dang hti sai
ngai hkrai gawk kaw myiprwi lagu pru ai ten mung she nga lai sai
friends ni hte n gun jaw hkat ai "go forward" hte
dingyang lu sa wa hkra shakut ai
3 ning ngu ai hpe nhtang sumru alai yu dat yang,
bitterness, happiness, togetherness, loneliness, law la ai "nesses" ni wa sumpum sumpam,
mai shalai ai hpe shalai kau, shangam da ging ai hpe atsawm shangang da,
um...
ya gaw,
tsun na aten du sai "Chiang Mai, Payap MCD hte WCC hpe Goodbye"
Goodbye ra (need) ai ni mung grai law ai
Goodbye tsun na grai n sharawng ai kaw ngai lawm nngai,
raitim nanhte hpe Goodbye yang she
buga na la nga ai Welcome akyu rawng na tai
Raitim, nanhte gaw tut e rawng nga sai, ngai na Heart Memo hta,
Amyu sha a shawnglam ngang grin rawt jat lam a matu
n bung ai shara kaw na jawm galaw nga ai gaw
anhte a Keep In Touch rai nga sai,
Gai, gai..... n gun da ting la let,
yawng ta gindun nna rau htawt ga, anhte a shawnglam lahkam hpe,
galoi mung "Keep in touch" let,
sharin hkat nga ga, tsun dan hkat nga ga, lam woi hkat nga ga,
madi shadaw hkat nga ga, n gun jaw hkat nga ga,
lam madun hkat nga ga i ya.
Tsun na n gwi nngai, hpa mung n jaw shi ai wunpawng hpe,
raitim, kraw kata kaw rawng ai lama mi naw ngam ai,
ngai n gun la ai lam hpe sha pi
n gwi ai hte kahte dat mayu nngai,
"Wunpawng a matu myit ga!
Wunpawng a matu galaw ga!
Wunpawng a matu shingran mu ga!"
ndai gaw tinang a shawnglam nganggrin galu kaba na matu rai na re.
Wunpawng amyu sha, Wunpawng lamu ga,
rawt galu kaba let tut e grin nga u ga!


text:
Sumla shiga
图片新闻
时间:2015-07-31 10:34:44 来源:德宏团结报
Shata 7 nhtoi 27 ya shani, mungdo gaba asuya ni Hkunmyin ko “Ruyak jamjau hpe ninghkap nguipyo ai kun dinghku go maden” nga ai Sakhkung laksan shiga shabra poi galo ma ai. Ndai go shiga shabra ginra re.
Ndai go “7·25” Lengho ginwang Konghpyin mo nhkun hta moru tsin-yam hkrum ai htom lu hkye manga la lu sai ni hpe tsi sara ni hkap gon lahku nga ma ai re.
Aten 4 ya galo lai wa ai 2015 ning “Miwa gumsan mungdan shawa dum nta wang” nga ai mungdan amyu bosang ma gaji ni hpe tsang lahku ai shamu shamot mu, shata 7 nhtoi 24 ya shani Lengho ginwang Ta-chang ginwang do ko galo shangut kau sai. Ndai go shamu shamot mu lom ai ma gaji ni poi sa lom ai woion ningbo ni hpe hunglingyin gali ya nga ma ai re.
Mungdo up ningtau Hkung Lagam shata 7 nhtoi 18 ya shani mungdo ting sha nrai mungdo gaba ting na dakkasu san poi hta nambat langai wa lu ai Shau Gyin Len hpe sa gawan u ai.MUngdo amyu nambat langai lapran tsang jong na Shau Gyin Len go san poi amat 698 lu nna, Sakhkung labau hta nambat langai wa byin sai, ya Zhinhua dakkasu jong gaba ni e la bang sai. Hkung Lagam go Shau Gyin Len hte ako alo nga dung jahta nna, shi lu la ai yi-ngam nsi ni hpe shakon shagrau, nta na ruyak lam ni san re hte rau, ja gumhpro lap 10000 garum jo da sai hte n-ga,jong gaba du ai hpang laika hpaji grau nna shakut shaja rai nna, Sakhkung ni a matu arong myi-man lu hkra di u nga n-gun mung jo da sai.
ivj ik/g ovs qkf evg rczd
Sumla shiga
Anhte mungdo hpyen hpung go sharot ai...
Mungdo pati asuya rung na woion ningb...
Sakhkung yidung hpaga dap“12315 mari ...


text:
AMYU HTE MUNGDAN LAM LABAU
Mahkrum madum hte gam maka hpe sawk sagawn dinglik yu ai lam
Sawk sagawn ka lajang ai: Maran La Raw, MA Ph.D.
Ga-baw malawm
Ga-hpaw dawMung masa ntsa lam ningmuMung masa kata lamSagawn dinglik yu ai lamGa hpungdim
I. Ga-hpaw Daw
San yu na aten rai sai
Gara amyu ni a mausa lam mahkrun hta raitim, myit ru myit tsang ai aten, myit n pyaw n ji n mu nga ai ten, masin ka-un ai ten, myit pyaw myit rawt ai ten ni byin nga ai. Ndai gaw, mungkan a htung re. Ya Jinghpaw Wunpawng amyu ni a gam maka hpe yu yu yang, myit ru myit tsang hpa manghkang law nga ai. Shawnglam ngu na hpe mung asan sha n mu lu mat wa ai zawn rai nga ai. Pawt ka-un mayu wa ai ten nan rai nga ai.
Kaning di na kun? Mara shagun na masha hkan tam nna layung madi, marawn matsa dagam na kun? Shing n rai, hpa majaw ndai zawn byin mat wa ai lam hpe hkum hkum tsup tsup chye na lu hkra sawk sagawn na kun? Ndai lam ni hpe koi na aten n rai sai.
Myit gaw n zim, tsang chyu tsang ra mat wa ai lam gaw, amyu hpe tsaw ra ai amyu sha ni shagu hta hkam sha ai lam re. Dai re majaw, hpa majaw ndai hku byin ai hpe shawng sawk sagawn na ra sai.
Mara tam ai lam n re
Amyu mausa, grau nna Munghpawm prat mausa hpe sawk sagawn wa yang, dai aten hkan woi-awn ai ningbaw ningla ni hpe mara shagun mayu ai majaw n re. Laiwa sai ten na mahkrum machyum hta na sharin la ra ai mahtai hpe chye shaw la yang sha, shawng lam de sa wa yang grau zai rawng lu na re. Tinang a shawng lam hta akyu pru lu na matu tinang a mausa mabyin hpe dinglik yu ra nga ai; chyasam ni a mausa hpe sa dinglik dat yang tinang a amyu a matu akyu gade pru mai na kun?
Amyu n mat mat lam
Amyu n mat mat lam ngu yang, hpa hpe tsun mayu ai rai ta, san yu ga. Lachyum madung masum nga nga ai.
1
Lachyum 1 “Amyu” ngu ai a lachyum langai gaw, kaga amyu ni hte shai ai lam re. Anhte matut grin nga na lam gaw, anhte laklai ai lam ni hpe manat tawn lu nna, pau jat shalat lu na lam re. Ndai hku yu ai shaloi, amyu grin nga lu na lam gaw, lawu de na lam ni hta n kadawn ai sha matut sa wa lu na lam re.
Amyu n-gup aga hte laili laika ni hpe makawp maga nna sharawt jat na lam.Amyu htunghking lailen, mausa labau, nga-sat nga-sa akyang chyaman ni yawng hpe matut lang sa wa lu na lam.Kan bau lam, hpaji hparat machye machyang shachyut na chyinghka hpaw tawn da na, pru wa ai ayak ahkak lam hpe koi lu na lam.Tinang a daidaw buga hpe htap htuk ram ging ai hku hkungga ai lailen hte hkangzing makawp maga tawn lu na lam.Amyu grin nga lam mahkrun hta dingbai dingna hkan jaw ai ni nga wa yang, dai n su n nawn ai ni a lata na makawp maga na matu htap htuk ai atsam lu na lam.Ndai lam ni gaw, amyu a wuhpung lailen lam (ethnicity) re, ndai hku tinang a amyu gaw, kaga amyu ni hte laklai ai hku nan shai ai, ngu tsun nga ai.
Lachyum 2 Amyu grin nga ai ngu yang, shawng lam de matut nna pra sa wa lu nga ai, ngu mayu nga ai. Kaji kadun, htun kyip mat wa nna, mat mat ai kaw du wa ai gam maka hpe tsep kawp koi kau ai lam hpe mung ngu nga ai. N htun n kyip mat wa ai ngu yang mung, galu kaba jat wa lu ai lam hpe shading nna tsun nga ai. Ndai lam hpe lachyum shaleng na matu lawu de lam ni hpe sawn aru yu ga.
Dai ni anhte Jinghpaw Wunpawng amyu ni a shawnglam chyinghka hpaw nga a ni?Shing n rai, ayak ahkak manghkang hkrai mazuk mazak rai nga a ni?
Shawnglam hpe dan dan leng leng mu lu ai lama rai yang, amyu matut pra sa wa na lam hpe masing masat jahkrat tawn da lu ai majaw re ni?Shawnglam hpe dan dan leng leng n mu lu mat wa ai rai yang, amyu matut nna nga pra sa wa lam hpe hkra mat wa nga ai, ngu mai nga a ni?Amyu grin nga lam mahkrun hta, shawnglam hpe amyu shawa chye na lu hkra, hkum tsup hkra matsun masat tawn da na kade a lit rai ta?Amyu a ningbaw hpa-awn hku lit hkam ai ni shawnglam masat shalat ya masai ngu anhte chye na ga ni?Lachyum 3 Amyu grin nga lu ai ngu yang, shawnglam de shamu shamawt sa wa lu ai hpe nan ngu ai re; shamu shamawt lailen hta, woi-awn ningbaw daw (hpa-awn baw /leadership), hte amyu shawa-hkum daw (hpang hkan hkum hkrang/body politic) ngu nna baw hte hkum hku garan ginhka tawn nga ai. Amyu grin nga na matu abaw hte ahkum rau shamu shamawt ra ai. Shamu shamawt ai gaw, woi-awn ningbaw daw hte hpang hkan shawa hkum daw lahkawng yan matut makyit tawn ai majaw shabyin dat ai lam re. Amyu grin nga lam hpe yawng ra marit ai re majaw, woi-awn ai ni mung rap larau na, hpang hkan shawa mung ahkum ara hkan shadaw na nga yang awng dang na re. Shamu shamawt ai lam hta woi-awn abaw hte hpang hkan hkum hkrang sat lawat shai hkat mat wa yang gaw manghkang kaba rai wa na sha re.
2
Lachyum 3 gaw, woi-awn baw daw hte shawa hkum daw a lapran matut mahkai ai lam hte laksan seng nga ai.
Ya yang anhte amyu sha ni woi-awn ai lam hpe ra sharawng nna, woi-awn ai ni mung shawa hpang hkan ai lailen hpe yu sharawng ai ngu tsun lu nga a ni?Mung shawa hku nna gara hku woi awn na hpe grau ra sharawng ai kun?Ningbaw daw hte shawa daw kaga ga rai mat wa ai zawn rai kun?Gram sharai na nga yang, hpa baw galaw ra nga a ni?II. Mung masa ntsa lam ningmu
Mung masa lam hte hkam sha nga ai gam maka lam hpe sawk sagawn yang ndai ga san ni hte hpang dat yang sut nga ai.
Anhte gadai ni rai ga ta? Tinang a amyu hpe chye na ai lam re.Kaning rai nna me ndai manghkang gam maka byin pru wa a ta? Manghkang hpe tinang a amyu mung masa mahkrun hta nna byin pru wa ai hku yu ai lam re.Myit ru myit ka-un na lam ni lawm yang dai ni hpa rai ta?A. gaw tinang hpe tinang chye lu ai lam re; B. gaw manghkang byin wa ai lam hta anhte nan lawm ai kun ngu san yu ai lam re; C. gaw, dai mabyin ni hpa majaw anhte hpe manghkang jaw ai hpe san sagawn ai lam re.
A. Anhte Jinghpaw Wunpawng amyu ni re
Jinghpaw Wunpawng ngu ai shingteng amying hpe lachyum shaleng ai hta maumwi ga jahtuk law law lang nga na re. Lawu e madun dan ai ga shagawp dingsa hpe ndai hku lu la ai re. 1946 ning, Lahta Sinli Munggu mare na Salang Hpauyam Kum Jawng gaw, asak 8-9 sha naw re shi kashu hpe Jinghpaw hte Wunpawng a lachyum ga malai hku tsun dan yu ai. N ka tawn kau nna kau chyen hpe malap kau ai. 1959 Manmaw Nmawk mare na Tawng-Uk Duwa Lahtaw Zau Tang hpe bai gahtap san yu yang ndai hku jahtuk sharai ya ai; ndai lang gaw hkrak matsing tawn sai.
Jinghpaw
Chyurum ginhpum, chyingprat chyingpra,
Wuntung dingren wungau shachyen,
Shingkyang zaw zaw, shingteng mung daw,
Shapun zawn hpaw ai gaw Jinghpaw
Lachyum:Ginhpum gaw ahpum ai hpe ngu ai; wuntung dingren gaw aten matut manoi; wungau gaw sut wunli; shingkyang gaw lakung htingkyang hta namsi noi abyap ai zawn; shapun – hka hpawk hpaw ai zawn lwi kapun hkrat wa ai Jinghpaw amyu ni ngu nga ai.
Jinghpaw a lachyum madung gaw, hki sai hkan nna nga pra hkrat wa ai lam, wuhpung shagu hpe mying shamying ya ai lam re. Anthropology hku nna ndai wuhpung lachyum hpe lineage group/descent group ngu nga ai. Kahpu kanau lawu lahta, kanu kawa, kaji kawoi, kashu kasha ngu makyit mahkai tawn ai lachyum hkridun rai.
3
Wunpawng
Mayu ginsawn makyit ginlawn,
Wunzaw shaprat wungau shalat wunlang gumnat,
Wunnan hte wunnawng
Zawnawng gaw Wunpawng
Ginsawn-ginlawn gaw shawng e sagawn jahkrup hkat nna mayu dama byin ai lam hpe tsun ai; kani katsa, kagu kamoi, kahkau kahkri, garat kanam ni yawng gaw ginsawn ginlawn ai makyit mahkai lam rai nga ai. Wunzaw gaw mayu dama makyin hpe sut hku sawn ai; wunlang mung sut wunli, grau nna yu-ji yu-sa ni hpe ngu nga ai; gumnat gaw tutnawng ngu ai rai; wunnan gaw shaprat dat ai kashu kasha ningnan; wunnawng gaw nga nga chyalu wunnawng wuwa, zawnawng gaw amyu shawa hpe zaw hku yu ai rai.
Ndai gaw, mayu dama hku nna makyit mahkai tawn nna kashu kasha shaprat ai lam re. Anthropology hta mayu dama makyit mahkai lam hpe alliance group ngu nga ai.
B. Manghkang gam maka byin wa ai lam
Dai ni anhte a gam maka ngu ai gaw, ahkaw ahkang (rights) hte seng ai lam re majaw, mung masa mabyin labau hpe sagawn yu na nan ra ai. Laiwa sai aten hta byin ai lam ni hpe yu dat yang ndai hku rai nga ai.
Gap-hkat jahkring nna simsa lam tam ten, 1994-2003.Rawt malan prat, 1961-1994.Munghpawm gawda ai tara gram sharai na shakut ai prat, 1948-62.Panglung zuphpawng hte myit hkrum lam, 1947.Mungkan majan kaba lahkawng 1942-45.Englik prat 1886 -1947.Englik hte gasat gala prat, 1880-1915.Ndai gaw Jinghpaw Wunpawng (JW) amyu ni a prat ningnan mungdan lam mausa (Modern Political History of the Kachin People) hta na daw kaba madung ni rai nga ai. Ndai laman sanit hta byin ai lam a majaw dai ni, Hkristu Shaning 2003 e hkam mana ai gam maka gaw gara hku matut hkat nga a ni? Tin ai hku gan asoi yu ga.
Panglung Zuphpawng 1947
1947 hta, Englik ni British Burma hpe 1948 hta shanglawt jaw kau na lajang mat wa ai ten re; dingda Sam Mung Panglung mare hta myu hkum zuphpawng galaw sai. Munghpawm Myen Mung (Union of Burma) ngu ai byin wa yang anhte amyu ni shang lawm na kun? Sam, Hkang hte Kayah (dai ten hta Karenni naw ngu ai) ni mung shang lawm na kun? Ahkyak htum rai ai ndai lam ni hpe sawk sagawn yu ga.
Englik prat Jinghpaw buga
Englik asuya a British Burma hpe uphkang ai tara hpe yu yu yang, JW, Sam, Hkang hte Karenni ni dai zuphpawng de n sa ra ai re. Hpa majaw rai kun? British Burma hta
4
ndai amyu ni a mungdan ni hpe Myen ga hta na ginhka tawn ai hku uphkang laiwa sai majaw re. Hpa majaw dai hku byin wa ai kun? Dai zuphpawng de lama n sa ai rai yang, Myen ga shanglawt lu ten hta anhte gaw awm dawm ahkang lu ai laksan mung byin mat wa na hku re.
Raitim, Sam, JW, Hkang the Karenni ni zuphpawng de sa ma ai. Dai kaw e, amyu langai hte langai, tinang lu ging ai ngu nna kam ai, n lu n mai re ngu ai hku mung mu lu ai ahkaw ahkang gumhpawn hpe hkum hkum tsup tsup, pra pra tsun masat tawn sai. Bogyoke Aung San wa gaw, Munghpawm de shang jang dai ahkaw ahkang ni teng sha lu na re, lu hkra galaw na re, nga nna ga sadi jaw sai. Ndai gaw 1947 hta byin ai Panglung Zuphpawng Myit Hkrum Ga Shaka (Panglung Conference Agreements) re.
1948 Munghpawm Shanglawt lu ai
1948 shanglawt lu ten du mahka e Aung San sat hkrum mat sai. Shanglawt lu ai hpang democracy htung lang chyam yu yang, Panglung kaw tsun masat tawn ai ahkaw ahkang ni lu la na grau grau yak wa nga ai lam chye lu sai. JW, Sam, Hkang hte Karenni yawng myit n pyaw mat wa ai kaw du sai.
Gawda ai tara hpe gram sharai lam tam ra wa ai
Munghpawm a democracy hta Myen n re amyu ni ahkaw ahkang n lu mai ai hku byin wa ai majaw, gawda ai tara hpe gram sharai lam (constitutional reform) parliament hta byin hkra galaw ra ai lam gaw dan leng sai. Tara shang n mai shabyin la yang tengsha rawt malan ai lam hpe gara hku n mai koi na re lam mung dan leng wa sai. 1956 ning daram nna gawda tara gram sharai na shamu shamawt ai lam garu gachyaw wa sai. 1961 hta gawda ai tara hpe gram sharai na lam parliament kaw grau gasu wa ai, shabyin shangun mayu ai ni myit rawt wa ai kaw du sai.
1962 Ne Win ga-up la kau dat ai
Munghpawm a Myen n re amyu ni ahkaw ahkang rap ra ai hku lu hkam sha mahka e Ne Win hte hpyen hpung kaba gaw, mungdan hpe ga-up la kau dat ma ai. Hpyen asuya hku nna shatin shapun gawda ai tara hpe gram na shakut ai ni yawng gaw, Munghpawm hpe rawt malan ai ni re majaw hpyen re, ngu ai hku policy shapraw dat sai. Ne Win gaw 1957-59 lapran e mung, Munghpawm simsa lam hpe makawp maga na matu gan uphkang ra ai nga nna lajang la ai wa re.
Ya gawda ai tara hpe gram sharai mayu ai ni yawng gaw, kam tim n kam tim, Munghpawm a hpyen shatai kau dat ai hkrum sai. Panglung e masat ai ahkaw ahkang lu lam mahkrun hpe gasat gala mahkrun shatai kau dat sai.
Rawt malan prat du ai
Rawt malan ai a ningpawt lachyum gaw, Panglung e amyu kasa ni tsun masat tawn ai ahkaw ahkang hte tengsha lu na nga jaw ai ga sadi lachyum n pru mat wa ai majaw re. 1961 nna 1994 du hkra, mungdan kata e gasat gala byin sai. 32 ning tup gasat gala rai tim dang ai hku mung n rai, sum ai hku mung n rai, mung shawa hkam sha ai lam gaw lani hte lani grau sawng wa re ai majaw gap hkat jahkring dat ai lam 1994 hta byin wa sai.
5
Gap hkat jahkring nna simsa lam tam ai
Gap hkat jahkring tawn nna simsa lam tam hpang ai 2004 ning hta shi ning hpring ladu hkrum na re. Nde nlaw shakut tim ra marit ai ahkaw ahkang lu la lam hta hpa amyat n pru wa ai. Grau sum wa ai zawn she bai rai wa ai. Hpa majaw ndai hku byin nga a ta?
Hpa majaw pawt ka-un mayu ai lamMyit ka-un hpa hpe shabyin dat ai lam law law nga ai; tim yawng a npawt gaw Panglung Zuphpawng hte seng nga ai.
Ahkaw ahkang hte seng ai myit hkrum lam
N lu n mai re, ngu nna masat tawn ai ahkaw ahkang hta hpa baw lawm a ta?Hpa majaw dai ahkaw ahkang ni n lu n mai re ta?Dai ahkaw ahkang ni hpa majaw lu la na yak a ta?Ndai gaw ahkyak htum ai ga-san masum re; ndai lam hpe Daw Kaba III. hta matut nna sawk sagawn dinglik yu ga.
III. Mung masa kata lam
JW amyu ni n lu n mai re ngu kam ai ahkaw ahkang (inalienable rights) ngu ai gaw lachyum lahkawng rawng nga ai. Anhte a mung masa sat lawat hpe sung ai hku chye na na matu ahkyak htum ai lachyum akri laswi re.
Anhte n lu n mai ngu ai ahkaw ahkang ni (inalienable rights) gaw,
Anhte a lailen kata nna shabyin shapraw ya ai ahkaw ahkang ni re.Anhte a labau lailen hta na re majaw kadai mung n dawm la kau ya mai ai ahkaw ahkang ni re.Ndai hpe bai lachyum shaleng dat yu ga. Sagawn dinglik na matu political science, political anthropology hte historiography hpaji lam ni hte sawk sagawn ra ai amu re.
Sinna Mungnun Lailen Labau
Shaning 1800 hkan hpang nna Mungnun ga de Singpho/Jinghpaw ni Englik the gasat gala lam lawlaw lang byin ai. Englik gaw India Mungdan hpe British colony shatai la nna sinpraw-dingdung jut de ga jarit shangang mayu ai. Singpho/Jinghpaw ni gaw, saw tsam mat nna atsawp daram sha ngam mat ai Ahom Sam Hkawhkam-dan de du shang wa ma ai. Ya Singpho hte Englik katut hkrum nna gasat gala lam byin wa sai.
Englik hte dinghkat hkat ai Singpho/Jinghpaw amyu ni laklai ai amyu masa (social structure) hpe madun ma ai. Shawa wuhpung (society) hku mung, mung masa lailen (political culture) hku mung, wuhpung lailen (national character) hpe madun ma ai.
Englik hte gasat gala nna simsa myit hkrum ga shaka (peace treaty) ka shagu, hpa-awn ningbaw magam ni gaw ndai hku galaw ma ai.
6
“Anhte amyu a malai” majan shang ai, simsa myit hkrum lam hpe hkap la ai, ngu ma ai. Langai hkrai hku n rai, amyu a malai she galaw ai. Ndai hpe hpungtang hpaji hku yu yang nation ngu ai lailen nan rai nga ai. Dai majaw Englik mausa hta “Kachin nation” ngu ai hku nna, nation-to-nation (nation amyu langai hte langai) ngu nna matut mahkai masai.Englik hte gasat gala byin yang, Miwa Mungdan a malai mung n re, Myen hkawhkam a malai mung n re, anhte amyu a malai sha gasat ai. Ndai lailen hpe awm dawm ahkaw ahkang lu ai amyu ni a akyang lailen (sovereign nation) ngu nna lachyum shapraw la nga ai.Anhte amyu ngu ai a lachyum gaw, wuhpung kaba raitim amyu langai sha hku nna sha shamu shamawt ai, ngu nga ai. Ndai a lachyum gaw, “amyu langai, amyu masa lailen langai (one people, one nation)” re.Maran Brang Di (MA History, Delhi University, India) sawk sagawn tawn ai hpe yu yang, wuhpung grai kaba ai, 15,000 daram kaba ai hpyen hpung hpe lawan ai hku shapraw lu ai lam Englik ni ka tawn nga ai. Hpyen hpung sharawt dat yang du-magam 10-15 daram lawm nga ai. Simsa myit hkrum ga-shaka hta lekmat ka bang ai mying chyarang hta, Pawngyawng Uma mying, Zi-Zaiwa mying, Lashi-Lachit mying ni lawm nga ai.
Amyu langai ngu yang Jinghpaw Wunpawng ngu nga ai gaw dan leng ai. Amyu masa langai ngu ai gaw, du-magam woi-awn ai wuhpung hpyen hpung hpe shabyin ai, amyu a mying the majan rawt ai, ngu ai lam ni dan leng nga ai. Wuhpung hta ntsa lam hku shai hkat tim (Uma, Zaiwa, Lachit) amyu lailen yawng lang ai. Du-magam kade lawm tim amyu a matu, amyu a malai sha shamu shamawt ai. Mauhpa lailen ngu mai nga ai.
“Anhte amyu a buga” ngu ai daw mung lawm nga ai.Akyang lailen A,B,C hte D hpe gumhpawn nna Englik a myit hta, Singpho/Jinghpaw ni gaw tengsha awm dawm ahkaw ahkang hte hkum tsup ai amyu ni re ngu matsing masai.
Lachyum madung
Awm dawm ahkaw ahkang lu ai amyu langai (a sovereign nation) re.Wuhpung kaba tim amyu langai sha hku lai len lang ai (one people, one nation).Tinang makawp maga ai buga nga ai (a sovereign territory/country).Ndai ahkaw ahkang masum hte hkum tsup ai amyu ni hpe gaw nation-state tsang du sai amyu ni ngu nga ai. Ndai hta grau tsaw ai tsang langai sha ngai sai, dai gaw kung kat democracy mungdan ni rai nga ai. Democracy mungdan ni hta awm dawm ahkaw ahkang gaw shawa lata sharawt tawn da ai kasa ni dung a mungbawng rapdaw hta rai nga ai. Mu-nu hkawmhkam mi nga tim shamying shamang sha rai nga ai.
Singpho ni a nation-state hta du-magam ni nga tim amyu lailen lang ai. Hpareng hpa-awn ni mung kunghpan atsam rawng ai ni rai nga ma ai.
7
Manmaw hkran lailen labau
Manmaw ga e mung, nation-state tsang de du ai hpe mu lu nga ai.
Amyu masa sat lawat hta awm dawm ahkaw ahkang lang ai.Wuphung kaba tim amyu langai hku sha lailen lang ai.Buga hpe makawp maga ai.Englik-Myen majan 1885, October shata e ngut nna Myen sum mat ai. Myen hkawhkamdan hpe Englik la kau dat sai. 1886 Englik hpyen hpung ni Manmaw de Jinghpaw ga hpe mung jat bang la na matu du gale mara ai. 1886-1915 laman Englik-Jinghpaw majan law law lang byin sai. Amyu langai hku, amyu a malai buga hpe makawp maga ai hku hkap manga gasat ai. Majan shang na matu du-magam ni woi-awn ai, majan pa e lareng larau ai ni hpa-awn ai, simsa lam hpe amyu a malai lajang ai.
Sam ga lailen labau
Sam ga de maden shang wa JW ni gaw Sam Sawbwa mu-nu npu e sa du nga pra wa ma ai. Sam sawbwa ni awm dawm ahkaw ahkang madu re, JW tinang a amyu labau hkan nna nga pra sa wa ai hta shingdang ai lam n nga ai. Jinghpaw buga daw hpe shanglawt prat e Kachin Substate ngu pyi masat ya nga ai. Sam Mung na JW ni gaw “wuhpung hku nga na ahkaw ahkang lu ai amyu (cultural nation) re. Awm dawm ahkang n lawm ai sha amyu htunghking lailen hte nga pra sa wa lu ai. Wuhpung kaba tim amyu langai hku lailen lang lu ai (one people, one nation).
Cultural nation gaw nation-state a npu tsang kaw rai nga ai. Tsang the tsang byin pru wa ai labau gaw ndai hku re.
Mung masa ahkaw ahkang tsang hte tsang
Tsang 4 gaw tsaw htum, Tsang 1 gaw lakang pawt re.
4. Kung kat ai awm dawm democracy mungdan/amyu ni – modern democratic state
- USA, UK, France, Germany
3. Awm dawm ahkaw ahkang hte wuhpung lailen lang ai ni – nation-state
- Jinghpaw/Singpho mung, 1800 – 1915 lapran, Manmaw ga 1915 du hkra
2. Wuhpung lailen lang ai, awm dawm ahkaw ahkang n lu ai – cultural nation
Jinghpaw Mungdaw 1948-62, Sam Mung Kachin Substate
Wuhpung lailen garai n pru ai ningpawt tsang – tribes, clans
8
IV. Sagawn dinglik yu ai lam
Panglung a lachyum
Englik prat 1948 htum ai shaloi JW amyu ni lu la mai ai ahkaw ahkang gaw, Munghpawm hta n shang lawm yang Tsang 3, hpe lu mai ai. Munghpawm hta shang lawm jang gaw Tsang 2 sha lu mai ai. Munghpawm mahtang gaw awm dawm ahkaw ahkang rai ra ai re majaw dai hpe tat kau ra wa ai.
Dai re majaw Panglung myit hkrum lam hta n law htum ndai ni lawm nga ai ngu sawn dinglik la lu ai.
Anhte JW amyu ni Munghpawm hta shanglawm na ga ai; anhte amyu a labau mausa hta lu tawn nga ai awm dawm ahkaw ahkang hpe tat kau na myit hkrum ga ai.Munghpawm hta shang lawm ai majaw anhte wuhpung sat lawat ahkaw ahkang (cultural nation rights) yawng hkum hkum tsup tsup n lu n mai re ngu tsun nga ga ai. Tengsha lu na re nga yang sha Munghpawm hta shanglawm lu na ga ai. Ndai ahkaw ahkang ni gaw:1) Amyu wuhpung a htunghking lailen hpe n hkra ya ai hku nga pra sa wa lu na lam.
2) Manmaw hte Myitkyina Ginwang lahkawng hpe anhte a daidaw buga re majaw dingnawng makawp maga tawn lu na na lam.
3) Kanbau lam, machye machyang lam amyu myu hta galu kaba wa lu na matu prat dep ai hpaji lam chyinghka ni hpaw la lu na lam.
Ya Daw II, daw kaji C, laika man 6 hta sharawt tawn ai ga-san ni hpe bai sawn yu ga.
N lu n mai re ngu nna masat tawn ai ahkaw ahkang hta hpa lawm a ta? Lahta emadun tawn ai the maren, Panglung myit hkrum masat A. hte B. lawm na re.
Hpa majaw dai ahkaw ahkang ni n lu n mai re ta? Ndai ahkaw ahkang ni gaw anhte a wuhpung hku nga sa wa ai lailen labau kaw nna pru wa ai re majaw, amyu wuhpung hku matut nga pra nga na matu ningpawt hkridun tai ya nga ai.Dai ahkaw ahkang ni hpa majaw lu la yak a ta? Ndai hpe mahtai jaw lu na matu matut sawn yu ga.Hpa majaw wuhpung lailen lam yak ai lam
Lam langai – Panglung zuphpawng hta sa tsun masat ai ahkaw ahkang ni gaw, Munghpawm garai n byin yang, anhte amyu wuhpung hku nna nga pra sa wa ai lam hte seng ai re majaw, myit n hkrum na lam n nga ai. Wuhpung lailen mausa hpe n teng ai ngu n tsun na re. Yak ai lam gaw, Panglung zuphpawng ngut ai shani nna hpang wa nga a.
Lam lahkawng – Munghpawm lam hta Myen hte kaga amyu ni hpe woi gahkin gumdin ai Bogyoke Aung San was sat kau hkrum sai. Hpang na ningbaw ningla ni shi zawn myit n su ai, dam lada ai hku n yu ai, amyat shaw sha na hku malawng maga yu ai.
9
Lam masum – Anhte n lu n mai ngu kam ai ahkaw ahkang hpe federal sysem hkrang hku sha lu la mai ai, tim Munghpawm hta byin wa ai democracy gaw unitary system rai nga ai. Pyi-nei hte pyi-ma. ngu ginhka tawn nna, Myen gaw pyi-ma. tai nna nta madu rai taw nga ai. Ndai hta nan ahkaw ahkang rap ra ai hku n byin mai na kumla pru mat sai.
Lam mali – Democracy prat du nna mung masa hkan ai wuhpung ni (political party/ organization) law law hpaw dat sai. Anhte a gam maka ndai hku yak wa ai.
Majun hpung (majority party) hte mayen hpung (minority party) byin wa sai; majun hpung sha uphkang ai asuya hpe hpaw lu ai.Masha chyarang hku law htum rai nga ai Myen ni gaw, galoi mung majun hpung sha arai nga nna, shawa chyarang kaji ai amyu ni mayen hpung tut byin ra mat ai. Ndai hku amyu hkan nna n-gun n bung ai lam a majaw mayen hpung ni a matu yak ai hta grau yak wa ai. Mungdaw asuya hta mung majun hpung ni hkan tek tawn nna, Panglung ga sadi hkan shatup na tsep kawp n mai mat wa sai.Lam manga – Myen n re amyu ni gaw mayen hpung ni re majaw, Panglung myit hkrum lam hkum tsup ai hku lu na lam n hku mat sai. Gawda ai tara gram sharai na lam (constitutional reform) lam sha hku sai. Ndai lam awng dang yang majun hpung n daw n hta amyat shapraw sha ai lam yawm mat wa na lam dan leng wa sai.
Lam kru – gawda tara hpe gram dat nna federal democracy shabyin tawn yang amyu hkan nna mayen hpung-majun hpung ngu garan ginhka ai lailen hpe mung jahkring kau ra na re majaw, dai hku n byin shangun mayu ai Myen ni the shabyin na ra ai Myen n re wuhpung ni a lapran mung, Bhudda nawku ai ni hte Bhudda n re ni a lapran hkan mung, sumprat dawk ginhka ai lam law wa sai. PH-S-P-L Myen hpung pyi lahkawng brang rai ga mat wa sai.
Lam sanit – unitary democracy hkrang a majaw Myen wuhpung kata e pyi shada da shai hkat mat wa ai aten du nna, Ne Win gaw madu sha lam hpe makawp maga na matu mungdan hpe hpyen n-gun the ga-up la kau dat sai. Ngwi pyaw simsa ai sat lawat hte Panglung myit hkrum ga sadi hpe shatup na lam tam ai ni yawng a mahkrun gaw 1962, February shata jahtum kau ai hkrum mat masai re.
Rawt malan woi awn lam
JW amyu ni rawt malan ai lam hpe sagawn dinglik yu yang, yaw shada ai pandawng amyu mali rawng ai hpe mu lu ai.
1960-1976. Rawt malan prat a shawng ningpawt aten hta awm dawm ahkang bai lu la na lam hpe shading nga ai. Shanglawt Hpung ngu ai gaw dai lachyum hpe shaleng nga ai. 1948-62 laman Myen majun hpung gaw, tinang a lailen hpe sharai la ai lam n nga ai hku amyat shaw sha mat wa sai. Mungdan hpe mung hpyen n-gun hte ga-up la kau dat masai, dai majaw Panglung myit hkrum lam ngu ai n nga mat sai ngu nga ai.10
1976-1994. Maran Brang Seng woi awn ai ladaw hta Munghpawm a gawda ai tara hpe gram sharai na maga de bai gayin wa ai. Awm dawm ahkang tam ai hku n rai sai, Munghpawm hpe jaw ai de shayawng na, tara rap ra ai hku bai gawgap sharawt na lam hpe shading mat wa sai. Mayen hpung amyu kaga ni hte matut mahkai mazum ai lam law law byin wa sai.Rawt malan mahkrun hpe mung masa gram sharai ai mahkrun re ngu tim woi-awn ai sat lawat gaw hpyen jaubu sat lawat rai nga ai. Ndai majaw, 1948-62 na mung masa mayen hpung the ram ram shai nga ai. Shanglawt hpyen hpung tinang a mungdaw a ga-man 90% daram hpe makawp maga tawn lu nga ai re. 1994 hta Ningbaw Kaba Brang Seng n nga mat wa sai.
1994-2000. Gap hkat jahkring dat nna Mali Zup Zau Mai woi-awn ai ten re. Ndai ten hta byin ai lam amyu gam maka hpe sawng ai hku hkra wa ai hpe mu lu ai. Ndai hku shaga yang shi hpe mara shagun ga ngu ai n re; shi hku nna jaw dum, ra dum ai majaw galaw ai rai na re. Tim hkam sha ai lam gaw hpang e she byin wa nga ai.Langai, gap hkat jahkring sai re majaw Wunpawng hpyen hpung hpe mung masa wuhpung langai mi hku sha yu yu, woi-awn mat wa ai. Laiwa sai ten (1948-62) hta byin yu sai hte maren, rawt malan hpung kaw nna mung masa mayen hpung kaji langai tai mat wa sai.
Lahkawng, rawt malan hpung a woi-awn ai wa tinang nan mung mung masa wuhpung ningbaw hku sawn la timung, wora maga na majun hpung hpe woi-awn ai ni gaw, hpyen jaubu lailen manat dik dik rai nga sai. Byin wa ai lam gaw tinang a shamu shamawt lam hpe n-gun shakya kau shangun ai hte maren sha rai mat ai.
Masum, 1994-2000 laman mung shawa hte magam gun ni a lapran e gang hkat mat wa ai lam byin wa ai. Rawt Malan Ladu Hkrum shakram shiga mung shawa hpe n shalawm ai. Magam gun ni hta mung, KIO hte KIA a lapran, grau nna hpyen la ni hpe n chye n kaw n ji n mu nga hkam shangun ai lam mung byin ai. Ndai a majaw rawt malan wuhpung kata hta mung n-gun kya myit daw wa ai hpe masem lu ai.
Mayen mung masa hpung n-gun kya mat wa nna buga hpe makawp maga lu ai atsam, hkungga la ra ai hku nna yu lakawn lanu ai lailen hta mung hkra mat wa sai. Kadai ni a matu chyinghka hpaw ya ai hku rai wa na kun?
2000-2003. Ndai gaw simsa lam galaw ai ten re. Du Kaba Tu Jai Ningbaw rai sai. 1994 hpang e re majaw, rawt malan hpung a myiman gaw mayen hpung kaji a myiman rai chyalu rai nga ai. Wora hkran de na ni gaw, hpyen jaubu akyang hte ganaw dik dik, anhte amyu ni a ahkaw ahkang lam gaw hpang de htingnut dik dik, rai mat wa sai. N-gun n bung hkat ai lam grau sawng wa magang, rawt malan ningbaw ni a atsam gaw atsawp zawn grau rai wa magang, rai nga ai. Wora maga na jaubu jaulung ni mung, akawp atsawp hte she mazum ra mat ai gam maka hte katut manu ai. Ndai chyawm gaw galu galang yu yang kaja ai lam rai na kun?11
Ga hpungdimGa hpungdim hku nna ndai lam ni hpe jawm aru yu ga ngu akroi anoi hpyi dat ai re.
Langai, amyu hpe n shamat kau mayu ai ni gaw, mat mat wa na lam hta na amyu hpe makawp maga ai shang lawm ra nga ai. Yawng a lit re.
Lahkawng, amyu matut nna nga pra sa wa lu na hpe ra ai ni yawng shawnglam lajang ai hta mung tinang atsam hkan nna shang lawm ra nga ai. Nang shanglawm na nni?
Masum, laiwa sa ten hkan na mahkrum machyum hpe sung ai hku sawn dinglik yu nna sharin la ra ai asi atum hpe sharin shaw la, shawnglam hpe lajang ai hta lang, rai ra ai. Amyu wuhpung mausa hpe ndai daram galu galang dinglik ahprun tawn ai gaw kasi re.
Mali, amyu grin nga lu na matu shawnglam tam ai hta, saw ra kaw saw, woi-awn ra kaw woi-awn rai na kade lit rai ta? Gai, ya layung madi hkat yu ga.
Manga, ndai tang dan ai laika hpe mu hti ai ni hkum shagu hpe lajin dat nngai: woi-awn ai ni nan manghkang hta chya taw nga ai ten hta, amyu shawng de shamu shamawt lu ai atsam gaw, n hkring mat wa u ga, di lu ai made di ga


text:
Monday, November 26, 2012
Saturday, November 17, 2012
Jinghpaw Wunpawng Myu Sha Ni Ningdun Manga Bum Manga Garan Ai Lam
Chyai Hka hku kaw nna ningtung garan ai dumsa ga,
(1) Marip Gam Rum ja -Shangai ningdun bum kaw nga .
(2) Lahtaw Naw Lawn -Magrung Bum Yau , Ngaw Bum shadung ga pa .
(3) Lahpai Dai Na La -Hpai Htung mata pa .
(4) Matsaw Wa Nhkum -Ningran hkra tsaw nga .
(5) Maran Wa King Nang -Singgung ga nai pra .
Shangai ningtun bum kaw na law htam chyam gra wa ai .
1. Marip Gam Rum Ja 8. Maji Mala
2. Marip Hka Shu Hka Sha 9. Myitung Hpau La
3. Kareng Tingmai sha 10.Nlam Wa na
4. Vhyasen 11.Zahkung Ginraw, U jik taw law
5. Nding nang pen tingsa 12.Tangbau Tang La
6. Udi Chyang maja
7. Htau Dingga
Ndai gaw , shapawng yawng wa a kasha ni ginru ginsa hpung (7) myu ga hpan (7) shangai ndung bum kaw na wa hkyet mying shamying shadip jahpang garan ai shaloi yawng gaw Wa Hkyet hte madai kaw daju rai nga ai .
Wa Hkyet mying ni a lam
1. Chyanun yan Woi shun shangai da ai . Mashang Wa hkum kaw na hprat pru wa ai ,shinggyim mashang wa hkret shinggyim tai hpang wa sai .
2. Shapawng Yaw hte Mali Kaw Hpang yan a kasha Matsaw Hpung Nu kaba wa sai hpang Wa lai hkyet mare de ai majaw wa lai hkyet hpang gam ninggawn du shawa nang ,shingtung kabang ngu ai nga ai .
3. Lamu ga hkyet wa lai lai re ai shara kaw nta gap ai majaw wa hkyet ngu ai hkyet singgawng magam, shingtung Kai Bam ngu ai nga ai .
4. Share jaubu wang bunghku hkret ai wa hkret jau gawng magam num mang shi num hkumlang shi hkum ai , ngu ai nga ai .
5. Wa hkyi hkyet kaw nta gap ai majaw , wa wa hkret singgawng gai lung , gai lawng ngu nga ai .
6. Dai ni du hkra magrau grang atsam rawng ai ni hpe shaga ai ga,
(a) Wa hkret magam (d) U sa du
(b) Wa ngan salang (e) Wa la du
(c) Wa sa salang (f) Gwi la du ngu shakawng shagrau mying jaw ai dai ni du hkra jai lang ai gwi la ni shat jat ga, nga jang atsam dat na ni gaw , shat law law sha ga magwi gwi la zawn atsam rawng ra ai ngu ai , wa la du nga jang wa hkyem wa la zawn lawan ai kung kyang ai ngu ai . U sa du nga jang grau chye hkum ai masha ngu ai . Wa sa du nga jang lam shagu chye chyang sai masha ngu ai . Wa ngan salang nga jang ram daw chye chyang kung kyang sai ngau ai ga. Wa hkret nga jang kaji marum ngu ai hte magrau grang nna mungdan de hpang ai wa , ngu lachyu re .
( by: Jinghpaw Wunpawng Htunghkring Hte Maumwi Mausa Shachyen Shaga Laika Buk )
(1) Marip Gam Rum ja -Shangai ningdun bum kaw nga .
(2) Lahtaw Naw Lawn -Magrung Bum Yau , Ngaw Bum shadung ga pa .
(3) Lahpai Dai Na La -Hpai Htung mata pa .
(4) Matsaw Wa Nhkum -Ningran hkra tsaw nga .
(5) Maran Wa King Nang -Singgung ga nai pra .
Shangai ningtun bum kaw na law htam chyam gra wa ai .
1. Marip Gam Rum Ja 8. Maji Mala
2. Marip Hka Shu Hka Sha 9. Myitung Hpau La
3. Kareng Tingmai sha 10.Nlam Wa na
4. Vhyasen 11.Zahkung Ginraw, U jik taw law
5. Nding nang pen tingsa 12.Tangbau Tang La
6. Udi Chyang maja
7. Htau Dingga
Ndai gaw , shapawng yawng wa a kasha ni ginru ginsa hpung (7) myu ga hpan (7) shangai ndung bum kaw na wa hkyet mying shamying shadip jahpang garan ai shaloi yawng gaw Wa Hkyet hte madai kaw daju rai nga ai .
Wa Hkyet mying ni a lam
1. Chyanun yan Woi shun shangai da ai . Mashang Wa hkum kaw na hprat pru wa ai ,shinggyim mashang wa hkret shinggyim tai hpang wa sai .
2. Shapawng Yaw hte Mali Kaw Hpang yan a kasha Matsaw Hpung Nu kaba wa sai hpang Wa lai hkyet mare de ai majaw wa lai hkyet hpang gam ninggawn du shawa nang ,shingtung kabang ngu ai nga ai .
3. Lamu ga hkyet wa lai lai re ai shara kaw nta gap ai majaw wa hkyet ngu ai hkyet singgawng magam, shingtung Kai Bam ngu ai nga ai .
4. Share jaubu wang bunghku hkret ai wa hkret jau gawng magam num mang shi num hkumlang shi hkum ai , ngu ai nga ai .
5. Wa hkyi hkyet kaw nta gap ai majaw , wa wa hkret singgawng gai lung , gai lawng ngu nga ai .
6. Dai ni du hkra magrau grang atsam rawng ai ni hpe shaga ai ga,
(a) Wa hkret magam (d) U sa du
(b) Wa ngan salang (e) Wa la du
(c) Wa sa salang (f) Gwi la du ngu shakawng shagrau mying jaw ai dai ni du hkra jai lang ai gwi la ni shat jat ga, nga jang atsam dat na ni gaw , shat law law sha ga magwi gwi la zawn atsam rawng ra ai ngu ai , wa la du nga jang wa hkyem wa la zawn lawan ai kung kyang ai ngu ai . U sa du nga jang grau chye hkum ai masha ngu ai . Wa sa du nga jang lam shagu chye chyang sai masha ngu ai . Wa ngan salang nga jang ram daw chye chyang kung kyang sai ngau ai ga. Wa hkret nga jang kaji marum ngu ai hte magrau grang nna mungdan de hpang ai wa , ngu lachyu re .
( by: Jinghpaw Wunpawng Htunghkring Hte Maumwi Mausa Shachyen Shaga Laika Buk )
Wednesday, November 14, 2012
Tinang A Tsaw Ra Nja Hpe Ntsun Ging Ai Ga Hkum (10)
(1) " Tsaw ra na shangai nhtoi gaw galoi rai sata ? Tsaw malap kau na le."
Shangai nhtoi sha nrai , sumtsaw sumra bying hpang ai nhtoi shani ni hpe mung lama malap kau tim bai nmai san nga ai .Num sha ni gaw ndai nhtoi ni hpe shi a tsaw ra wa hpe galoi mung dum matsing nga shangun mayu ai re .
(2) "Tsaw ra nang ndai palawng hpun yang grai hpum ai zawn san ai le."
Tingnang a sumtsaw hpe hpum ai ngu ma shadu du grai lasi la ai ngu ma nawn nawn hkum tsun shale u . Num sha ni gaw hpung ai ngu na tsun katut ai hpe nra sharawng ai zawn grai lasi ai ngu tsun katut ai hpe mung nkam madat ma ai .
(3) "Mani sha brang na manang tsun ai , tsaw ra hpe brang na kana shawng shadu ai da ."
Ndai ga hpe kachyi pa hkum tsun shale hkrup yaw.Kana shawng shadu ai nga jang gaw tinang a tsawra hta grau asak kaba ai zawn ngu masha ni shadu na hpe gaya ma ai .Dai hku nga yang kanau shadu ai ngu ma mai tsun na i ngu yang hkum sa san sumtsaw she nga yang me kanau kana ngu nkam shadu katut ma ai .
(4) "Rai sai law tsaw ra nang chya na na mung nre me ."
Ndai hku ngu tsun dat yang tinang a sumtsaw hpe roi ai hte bung mat nga ai .Chye na na nre law ngu tsun ai gaw tinang a sumtsaw she tinang ram hpaji nchye ai majaw ntsat ai ngu tsun mayu ai i ? Shing nrai tinang sumtsaw gaw shawang myit nlu kaba ai majaw tsun ai i ? ndai hku hpan 2 nga ai yaw. Hpan 2 yen a lachyum hkra ai lam gaw nhkrak ai majaw hkum tsun shale hkrup yaw .
(5) " Hpa nre law ."
Ndai ga si hpe nau nlang yang kaja na re .Tinang a tsaw ra gaw tinang hkam sha taw ai hpe ,tinang a myit sawn ai lam , tinang hte seng ai yawng hpe chye mayu nga ai . Garan hkam sha lawm mayu nga ai .Tinang gaw hpa nre law ngu tsun dat jang shan hte gaw shi hpe lama ma makoi magap da ai ,shing nrai shi gaw na matu hpa n,ahkyak ai majaw shi hpe n,kam chye shangun ai re ngu sawn la mat chye nga ai .Byin mai ai daram ndai ga si hpe nlang ga yaw.
(6) " Ayen na nau hkrum hkrap ja yu u , tsaw ra gaw grai shagri nya ai le ."
Num sha ngu gaw myiprwi rawng nga ai .Laknak ngai hku miprwi hpe jai lang ai nre . (laknak hku nan jai lang ai num sha ni a matu gaw laknak le i) Kaja nan hkam sha nga ai majaw sharang nngut na miprwi hkrat ai she re .Num sha ni mung tinang a sumtsaw shawng kaw gaw nkam hkrap na re .Dai hku na shagri grai nya ai num ngu shadu katut na hpe mung grai hkrit ma ai .
(7) " Tsaw ra na manang jan dai ni grai tsawm taw ai i ."
Manang ma rai rai , kanau mi rai rai , gara num kasha hpe mung tsawm ai yu hkrak ai ngu tinang a tsaw ra shawng hta kachyi mi mung hkum tsun hkrup yaw. Tinang a myi kata hta tinang a tsaw ra ram kaga kadai num kasha mung ntsawm ai ngu tinang a tsaw ra shadu u ga . Shi shadu hkra mung galaw shakut u .
(8) " Tsaw ra mi man kaw krwi ja kasha (၀က္ၿခံ) grai kaba wa ai le ."
Num kasha ni gaw tinang sumtsaw a shawng hta galoi mung tsawm nga mayu ma ai .Dai majaw krwi ja kasha (၀က္ၿခံ) hpe madi tsun ai gaw shi a ana nsam hpe madi tsun ai zawn grai gaya mat chye nga ai .
(9) " Brang gaw brang a nu hpe tsaw ra dik re ."
Tinang a sumtsawm gaw mung kan ntsa hta kadai hpe tsaw ra dik rai ngu san wa jang ndai mahtai hpe ntsun hkrup u ga yaw ,(Kanu hpe grai tsaw ra ai shadang sha ni hpe tsun mayu ai ) Num kasha ni gaw shanhte sha tinang sumtsaw a tsaw ra dik ai masha byin mayu ma ai . Num sha maga na "Tsaw gaw mungkan ntsa tsaw a a wa hpe tsaw ra dik re " ngu tsun yang nang gara hku hkam sha na rai ? (Kanu Kawa hpe kade ram ma tsaw ra tim sumtsaw lapran hta ntsun shalawm ga )
(10) Hpang jahtum hku na gaw tinang a sumtsaw dingsa a mying hpe galoi ten ma rai rai ,hpa lam a majaw mung tsun shale n,hkrup hkra sadi u ,nrai yang na tsaw ra nja gaw pawt mat na ra ai .Dai gaw shi kachyi pa nkam na ai mying rai nga ai .
""MANAW MANANG NI YAWNG TINANG A TSAW NRA NJA NI HTE GALOI MUNG NGWI NGWI PYAW SHA RAI NGA U GA YAW ""
Shatapru Star...by;ldfashioncatalogue
Saturday, October 27, 2012
Jinghpaw Htunghkring Shachyen Shaga Ai Lam - Daw 5
Real Lover - Sumtsaw ajet
Wednesday, October 24, 2012
Jinghpaw Htunghkring Shachyen Shaga Ai Lam
Friday, October 12, 2012
Subscribe to: Posts (Atom)


text:
Lahta Sam Mung, Mungmyit-Sinli ga, W.P ginra ni rai nga ai Mungbaw, Namtau, Wandin Kapna, Manghang (Mawtawng) hte Nampakka ginra ni hta mare mung shawa ni woi awn ai hte Nanghpam pat jasan magam bungli matut galaw nga ai lam chye lu ai. Lai wa sai 2012 August shata ram kawn galaw hpang wa ai ya ten du hkra re lam chye lu ai.
Pat jasan magam bungli hta ta tut woi awn nga ai buga masha langai tsun ai gaw; “Jinghpaw kahtawng mare ni hta mare mung shawa shanglawm ai hte Pat jasan woi awn komiti ni hpaw nna, hpaji jaw ai lam, tau nau makawp maga ai lam hte hkum pat jasan ai lam ni hpe matut manoi bungli galaw nga ai shata 6 daram rai wa sai. Awngdang ai lam ni lu la nga ai. kahtawng mare nkau hta nanghpam lusha, lusha ai ni, dut shabra ai ni tsawm ra yawm hkrat mat wa sai hpe ta tut mu lu ai majaw grai kabu ai. Gawngkya ai daw gaw; dawn jasan ya ai daw hte kani ya kun dinghku ni a prat bai gaw sharawt ai daw hpe atsawm hkrak rai n lu galaw shi ai lam chye lu ai.
Matut nna Nanghpam pat jasan magam bungli hpe dingyang galaw sa wa na re lam chye lu ai.
Lahta Sam mung, Muse ginwang daw, Namtau, Mungbaw hte Mawtawng buga ginra ni hta nanghpam tsi mawn pat jasan ai magam bungli hpe n-gun dat galaw nga ai lam chye lu ai. Buga shawa masha ni myit su hprang ai hte tinang a mare gaiwang kata hta nanghpam tsi mawan lu sha ai lam, dut shabra ai lam hte nanghpam a majaw byin wa chye ai lagu lagut manghkang ni n nga hkra hkum pat jasan ai lam chye lu ai. Ndai zawn hkum pat jasan ai magam bungli hpe kahtawng mare shagu na mare uphkang salang ni woi awn ai hte nanghpam pat jasan woi awn hpung hpaw let, nanghpam tsi mawan hte seng nna, hpaji jaw ai lam, makawp maga ai lam hte hkum pat jasan ai lam ni hpe ja ja galaw nga ai lam chye lu ai. Ya na zawn galaw ai lam hpe buga shawa masha ni grai n-gun jaw ma ai lam matut chye lu ai.
Namtau mare na nanghpam tsi mawan pat jasan magam bungli hta woi awn nga ai buga masha langai tsun ai gaw; ndai bungli n galaw yang nan n mai sai. Kade daram sawng a ta? Nga yang Jinghpaw, Sam, Balawng yawng kaw hkra ai. Hpawmyi num ni, hpunggyi hte hpung sara ni duhkra chye lu sha wa sai re. Ya anhte dep hkap ai kahtawng mare shagu hta nanghpam tsi mawan pat jasan woi awn hpung hte mare shimlam hpung ni hkan hpaw ya nna, tinang a mare kata dut shabra ai lam, lu sha ai lam hte nanghpam a majaw byin wa chye ai lagu lagut manghkang ni hpe n nga hkra pat jasan ai lam re.
Dai hta mare nawku hpung, htunghking hpung, ramma hpung hte amyu shayi hpung ni yawng chyawm shang lawm let galaw nga ga ai. Shawa masha ni grai n-gun jaw ma ai. Mungbaw krung de nga jang kanu num hpung ni grai myit rawt ai hte laja lana galaw taw nga ma ai. Num hpung ni sha nga tim, shanang ai nta ni hpe nta hpya kau ya ai kaw du hkra laja lana galaw ma ai. Dai majaw bungli tsawm ra awngdang nga ga ai. Ahkyak la ai lam hta ninggam langai gaw;- tsaw ra myit hte hpaji jaw lam matsun madun ga ai. Ninggam lahkawng gaw;- mare dam jaw ga ai.Ninggam masum hta gaw;- seng ang ai de hkyuk htawng bang tara je yang ai lam re. Ya kahtawng mare ni hta mi na hku dut shabra ai lam, lusha ai lam ni grai yawm mat sai. Madung gaw dut shabra ai ni re. Dut shabra ai lam hpe atsawm lu pat kau jang gaw, lu sha ai ni mung shi hte shi yawm mat wa na re ngu kam ai.
Lahta Sam mung, Wunpawng ginra ni hta nanghpam tsi mawan manghkang grau sawng wa ai gaw mung masa a majaw re. Nanghpam tsi mawan shatsai kau lu na matu gaw mung masa galai shai ra ai nga tsun nga ma ai. Mungdan masa n tsawm ai majaw buga masha nkau myi kanbau bungli yak nna, hpa n chye galaw jang kani dut sha ai. Grau nna gaw mungchying makawp dap (pyi-tu-sit) ni yawng hpe dawm kau lu yang grau kaja na re nga buga masha ni tsun nga ma ai. Lahta Sam mung hta daju ai mungchying makawp dap (pyi-tu-sit) ni yawng gaw Myen hpyen dap hte kanawn nna, nanghpam lusha hte nsin hpaga hpe madung galaw ai majaw ginra buga ni hta nanghpam lusha grau law wa ai re nga tsun ma ai.
Nanghpam Lu Sha A Majaw,Anhte Hkrum Hkra Nga Ai Lam Ni
(1) Wenyi makam htak mat wa ai.(2) Dinghku sut gan ginlut hkrum ai.(3) Lamu ga yi-sun tat sum ma ai.(4) Matsan nhkun grau sung wa ai.(5) Gaida, Jahkarai ma law wa ai.(6) Buga, mare shim lam hkra wa ai.(7) HIV/AIDS & kaga ana law wa ai.(8) Hpaji machye machyang hkra ai.(9) Masha jahpan amyu htum wa ai.(10) Buga nhprang sut rai ni taw htum wa ai...
DAI MAJAW....NANGHPAM LUSHA GAW, AMYU SHA YAWNG A HPYEN RE!
Nanghpam Lusha, Lu Sha Wa ai Lam
(1) Chyam yu ai kaw na(2) Myit n hkang lu ai kaw na(3) Kanawn manang ni kaw na(4) Tsi loi loi hte lu ai majaw(5) Dinghku Manghkang a majaw(6) Kanu kawa, nta masha ni n gawn hkang lu ai majaw(7) Drugs machye machyang n nga ai(8) Hkum dek atsawm marai hpyang ai(9) Shinggyim lailen hpang hkrat ai(10) Tara shangwang gawngkya ai Lu lai, sha lai ai gaw, matsan mayan hkrum na ra ai; Yup lai ai wa gaw masha hkum hpe tsupni jahpun na ra ai.
Ga shagawp 23:21
Dai gaw hpang jahtum e lapu zawn kawa nna, Pu htum zawn achye na ra ai...
Ga shagawp 23:32Langai hte langai tinang hte seng ai sha n rai, masha gale hte seng ai hpe mung myit yu nga mu ga.Hkristu Yesu hta e rawng ai myit nan, nanhte hta e mung rawng nga myit ga...
Hpilipi 2:4-5
NangHpam a Majaw Hten Za ai lam
(1) Myit masa hten za ai lam(2) Hkum hkrang hten za ai lam(3) Shinggyim Wuhpawng hten za ai lam(4) Amyu Htunghking hten za ai lam(5) Mungdan hten za lam
NANGHPAM MANGHKANG YAWM MAT HKRA, HPA BAW GALAW NA?I. HPAJI JAW LAMANG NI (Awareness Raising)
1. Hpaji jaw laika pa garan 2. Hkaw tsun hpawng 3. Sharin Bawngban Hpawng4. Ka ngau ka shingjawng5. Sumla soi shingjawng6. Mahkawn shingjawng7. Gamung naura madun8. Ga Shagawp shingjawngII. MAKAWP MAGA LAM (Prevention)
1. Koi gam Laika shakap2. Hkum pat lamang3. Koi gam hpung hpaw 4. Koi gam ga sadi la5. Drugs Free Area Masat6. Ginsup shingjawng7. Tara shangwang gawgapIII. DAWN JASAN AI LAM (Medical Treatment)
1. Tau shalai lam madun2. Dawn dabang hpaw ai lamVI. BAI GAW SHARAWT YA AI LAM (Rehabilitation)
1. Care & Counseling2. Karum kahtau lam3. Buga bawngring lamNanghpam Lusha, Ninghkap Gasat Na
Amyu Sha Magam Lit Re!
Chyaru lu na matu jahpawt jau jau rawt nna, chyaru nang let shana shalai dat ai ni gaw, dingnye lu nga ai.
Esaia 5:11Ya na nhtoi ladaw ni gaw nshawp nga ai majaw, dai ahkying aten hpe lata mari la mu.
Ehpesu 5:16
Dai rai nna, angawk angak re ai ni hkum tai myit; dai Madu a myit ra ai lam hpa rai nga ai gaw, chye ginhka nga mu.
Ehpesu 5:17